2 йил аввал 1861 Абдулазиз Мўмин\nБошқа пайғамбар эмас, фақат Пайғамбаримиз соллаллоҳу алайҳи васалламнинг ўзларигагина хос хусусиятлардан бири Исро ва меърож воқеасидир. Бу воқеа Аллоҳ таоло билан муножот, Аллоҳ таолони қалб билан кўриш, Байтул мақдисда набий ва расулларга имом бўлиш, еттинчи осмондан кейин Сидратул мунтаҳогача чиқиб бориш каби мўъжизаларни ўз ичига олади. Аллоҳ таоло айтади: «Ўз бандасини кечаси Масжидул Ҳаромдан атрофини баракали қилганимиз Масжидул Ақсога оят-мўъжизаларимизни кўрсатиш учун сайр қилдирган Зот покдир. Албатта, У эшитгувчи ва кўргувчи Зотдир».\nНажм сурасининг бошида Аллоҳ таоло айтади: «Ботаётган юлдуз билан қасам. Сизнинг биродарингиз адашгани ҳам, йўлдан озгани ҳам йўқ. У ҳаводан нутқ қилмас. У (Қуръон) ваҳийдан ўзга нарса эмас. Унга шиддатли қувват эгаси ўргатди. Миррат эгаси. Бас, кўтарилди. Ва у олий уфқда эди. Сўнгра яқинлашди ва жуда ҳам яқин бўлди. Бас, икки камон миқдоридай жойда бўлди. Балки ундан ҳам яқинроқ келди ва У Зот бандасига нимани ваҳий қилган бўлса, етказди. Қалб (кўз) кўрганини ёлғонга чиқармади. У билан ўзи кўрган нарса устида тортишасизларми?! Дарҳақиқат, уни бошқа сафар кўрди. Тугаш дарахти олдида. У(дарахт)нинг ҳузурида маъво жаннати бор. Ўшанда, дарахтни ўрайдиган нарса ўраб турибди. Нигоҳ бурилмади ҳам, ҳаддидан ошмади ҳам. Дарҳақиқат, Роббининг улкан белгиларидан кўрди».\nБу ҳодиса Пайғамбар алайҳиссаломга ваҳий тушишидан ўн олти ой ўтгач, ражаб ойининг йигирма еттинчисида рўй берган. Баъзилар рабиъул аввал ёки рабиъул охир ойида бўлиб ўтган, дейишган. Исро ва меърож бир кечада юз берган. Масжидул Ҳаромдан Байтул мақдисга сайр қилдириш масаласида мусулмонлар ўртасида ҳеч қандай ихтилоф йўқ, чунки бу Қуръони Карим ояти билан собит бўлиб, уни кўплаб ҳадиси шарифлар қувватлайди. Ўшанда Буроқ номли ҳайвон улов вазифасини бажарган.\nИмом Муслим ва бошқалар Анас ибн Молик розияллоҳу анҳудан келтирган ривоятда Расулуллоҳ соллаллоҳу алайҳи васаллам шундай деганлар: «Менга эшакдан баландроқ, хачирдан пастроқ, туёғини кўзи илғаган жойгача қўядиган узун, оқ улов – Буроқ келтирилди. Байтул мақдисга миниб бориб, уни пайғамбарлар боғлайдиган ҳалқага боғладим. Кейин Масжидга кириб, икки ракъат намоз ўқиб, сўнг чиқдим. Жаброил менга бир идишда шароб, бир идишда сут келтирди. Мен сутни танладим. У менга: «Фитратни танладинг», деди.\nБиз осмонга кўтарилдик. «Ким?» дейилди. «Жаброил», деди. «Сен билан ким бор?» дейилди. «Муҳаммад», деди. «У пайғамбар этиб юборилдими?» дейилди. «У пайғамбар этиб юборилди», деди. Одам билан учрашдим. У менга пешвоз чиқиб, ҳаққимга яхши дуо қилди.\nУндан кейин иккинчи осмонга кўтарилдик. Жаброил уни очишни сўради. «Ким?» дейилди. «Жаброилман», деди. «Ким билан келгансан?» дейилди. «Муҳаммад билан», деди. «У пайғамбар этиб юборилдими?» дейилди. «У пайғамбар этиб юборилди», деди. Бизга очилди. Бу ерда Яҳё билан Ийсони учратдим. Улар ҳам менга пешвоз чиқиб, яхшиликлар тилашди.\nСўнгра учинчи осмонга келдик. «Ким?» дейилди. «Жаброилман», деди. «Сен билан ким бор?» дейилди. «Муҳаммад», деди. «У пайғамбар этиб юборилдими?» дейилди. «У пайғамбар этиб юборилди», деди. Мен барча гўзалликнинг ярми ато этилган Юсуф билан учрашдим. У менга пешвоз чиқиб кутиб олди ва яхшилик тилаб дуо қилди.\nСўнгра тўртинчи осмонга келдик. «Ким?» дейилди. «Жаброилман», деди. «Сен билан ким бор?» дейилди. «Муҳаммад», деди. «У пайғамбар этиб юборилдими?» дейилди. «У пайғамбар этиб юборилди», деди. Идрис билан учрашдим. У ҳам менга пешвоз чиқиб, яхшилик сўраб ҳаққимга дуо қилди. Аллоҳ таоло у ҳақда: «Биз уни олий маконга кўтардик», деган.\nКейин бешинчи осмонга келдик. «Ким?» дейилди. «Жаброилман», деди. «Сен билан ким бор?» дейилди. «Муҳаммад», деди. «У пайғамбар этиб юборилдими?» дейилди. «У пайғамбар этиб юборилди», деди. Ҳорун билан учрашдим. У менга пешвоз чиқиб кутиб олди ва яхшилик сўраб дуо қилди.\nКейин олтинчи осмонга келдик. «Ким?» дейилди. «Жаброилман», деди. «Сен билан ким бор?» дейилди. «Муҳаммад», деди. «У пайғамбар этиб юборилдими?» дейилди. «У пайғамбар этиб юборилди», деди. Мусо билан учрашдим. У ҳам менга пешвоз чиқиб кутиб олди ва яхшилик сўраб дуо қилди.\nКейин еттинчи осмонга кўтарилдик. «Ким?» дейилди. «Жаброилман», деди. «Сен билан ким бор?» дейилди. «Муҳаммад», деди. «У пайғамбар этиб юборилдими?» дейилди. «У пайғамбар этиб юборилди», деди. Байтул маъмурга суяниб ўтирган Иброҳим билан учрашдим. Ҳар куни унга (Байтул маъмурга) етмиш минг фаришта кириб, яна қайтиб келишга улгурмас экан.\nСўнг мени Сидратул мунтаҳога олиб борди. Қарасам, унинг меваси худди катта мешдек, барглари эса филнинг қулоғидек. Қачон уни Аллоҳнинг амридан ўраб олган нарса ўраганда, ўзгариб кетди. Унинг гўзаллигини Аллоҳ яратган бирор нарса таърифлай олмайди.\nАллоҳ менга нимани ваҳий қилса, ваҳий қилди. Бир кеча-кундузда эллик вақт намозни фарз қилди. Мусонинг олдига тушдим. У: «Умматингга Роббинг нимани фарз қилди?» деди. «Менга эллик вақт намоз фарз қилинди», дедим. «Роббингга қайтиб бор ва уни енгиллатишини сўра, умматинг бунга тоқат қила олмайди. Мен Бану Исроилни синаб кўрганман», деди. Мен Унга қайтиб бориб: «Ё Роббим, умматим учун енгил қил», деб сўрадим. Мендан бештасини олиб ташлади. Кейин Мусога келиб: «Мендан бештасини олиб ташлади», дедим. У: «Умматинг бунга тоқат қила олмайди, Роббингга қайтиб бор ва енгиллатишини сўра», деди. Токи «Эй Муҳаммад, бир кеча-кундузда беш вақт намоз, ҳар бир намозга ўнта намоз (савоби), ҳаммаси (беш маҳал)га эса элликта намознинг савоби берилади», демагунича Роббим таборака ва таоло билан Мусо алайҳиссаломнинг орасида бориб келавердим.\nКим бир яхшиликни қасд қилса-ю, амалга ошира олмаса, унга бир яхшилик ёзилади. Ким уни амалга оширса, унга ўн яхшилик ёзилади. Ким бир ёмонликни қасд қилса-ю, амалга оширмаса, ҳеч нарса ёзилмайди. Борди-ю амалга оширса, бир ёмонлик ёзилади.\nТушиб, Мусога хабар бердим. У: «Роббингга қайт ва енгиллатишини сўра», деди. Расулуллоҳ соллаллоҳу алайҳи ва салллам: «Роббимга қайтиб боравериб, Ундан уялиб ҳам қолдим», дедилар».\nИсро ва меърож қиссаси мана шундай саҳиҳ ҳадислар билан собит бўлган. Бунда турли осмонларда бир гуруҳ расуллар билан учрашиш ва умматга беш вақт намознинг фарз бўлиш баёни келтирилган.\n Сидратул мунтаҳо – тугаш дарахти. Бу ном билан аталиши тўғрисида имом Қуртубий тўққиз хил фикрни келтирган. Шулардан машҳурини келтириб ўтамиз. Ибн Аббос розияллоҳу анҳумодан нақл қилинган қавлга кўра, у пайғамбарларнинг илми бориб тугагани ва унинг ортидаги нарсаларни билиш уларга ҳам номаълум бўлгани учун шундай аталган. Каъб розияллоҳу анҳудан ривоят қилинишича, фаришталар ва пайғамбарлар унга келиб тўхтаганлари ва ундан у ёғига ўтолмаганлари учун шундай номланган.\n Нажм сураси, 1–18-оятлар.\n Қози Иёз айтади: «Собит Буноний бу ҳадиснинг Анас розияллоҳу анҳудан келган йўлини яхши деган. Анас розияллоҳу анҳудан бирор ким бундан тўғрироғини келтирмаган. Бошқаларнинг, айниқса, Шарик ибн Абу Намирнинг ундан келтирган ривоятида лафзлар жуда ҳам аралашиб кетган»


Ўзбекистон Озарбайжон билан ҳамкорликда енгил автомобиль йиғишни режалаяпти\n20 октябр 2020, Тошкент вақти: 08:52\nОзарбайжонлик ҳамкорлар билан саноат кооперациясини йўлга қўйиш доирасида умумий қиймати 355 миллион доллардан зиёд лойиҳалар ишлаб чиқилаяпти. Жумладан, енгил автомобиль ва автобуслар йиғишни йўлга қўйиш режалаштирилмоқда. Нефть-газ соҳасидаги ўзаро манфаатли ҳамкорлик кенгаймоқда.\nБу ҳақда, президент матбуот хизматининг маълум қилишича, Шавкат Мирзиёев томонидан Россия Федерацияси ва Озарбайжон Республикаси билан икки томонлама инвестициявий ва савдо-иқтисодий ҳамкорликнинг жорий ҳолати ва ривожланиш истиқболлари муҳокамасига бағишлаб 9 март куни ўтказилган йиғилиш айтилди.\nҚайд этилишича, 2019 йил якунларига кўра Озарбайжон билан икки томонлама савдо ҳажми 55,7 фоизга ошган. Бугунги кунда Ўзбекистонда Озарбайжон капитали иштирокида ташкил этилган 178 та корхона фаолият юритмоқда.\nЎзбекистон президенти йиғилишда Озарбайжон билан аграр саноат, узумчилик ва виночилик, заргарлик, нефть ва газ, транспорт ва логистика, таълим соҳаларида қўшимча янги лойиҳаларни ишлаб чиқиш ҳақида топшириқ берган.


Ўзбек аёли уятчан, лекин...\n17 май 2021, Тошкент вақти: 00:34\nОсиёда яшовчи 50 миллион аёлга ёстиқдошларидан иммун тақчиллиги вируси юқиш хавфи мавжуд. Бу ҳақда БМТ ЮНЭЙДС дастури “Осиёда ОИТВнинг интим алоқалар орқали юқиши” маърузасида эълон қилди.\nЎзбекистонлик аёллар орасида ҳам ёстиқдошларидан ушбу касалликни юқтириб олиш хавфи билан яшаётганлар кўпчиликни ташкил қилади.\nЎзбекистон ОИТС маркази мутахассиси Майсара Ғозиеванинг билдиришича, ёстиқдошларига иммун тақчиллиги вирусини юқтириш хавфи, асосан, хорижда ишлаб келаётган мардикорлар оилаларида кузатилади.\n- Давлат орқали Кореяга ëки бошқа давлатларга расмий ишга кетадиганлар бор. Норасмий кетадиганлар эса МДҲ давлатларига кетиб ишлаб келади. Шу пайтда улар беш-олти ой уйида бўлмайди. Шу вақтда бирор-бир одам билан жинсий алоқада бўлган бўлса¸ шу касалликни юқтириб олиш хавфи бор. Уйига келганда¸ улар кўпинча тиббий кўрикдан ўтмайди ва аëли билан яшашда давом этаверади. Хотини ҳомиладор бўлиб¸ хотин-қизлар маслаҳатхонасига бориб рўйхатга турганда ва текширилганда¸ касалликнинг аниқланиш ҳолатлари бўлаяпти¸ дейди Майсара Ғозиева.\nАндижонлик шифокор Абдуқодир Сатторовга кўра, кейинги пайтда мамлакатдан ташқарида ишлаб келаётган ҳар 100 нафар эркакдан камида икки нафари турли хил юқумли касалликларни юқтириб келаяпти.\n- Хорижга чиқиб келганларнинг ичида сифилис (сўзак) деган касаллик бор. Ана шу касалликни юқтирганларни биламан. Қозоғистонда ишлаб келганларнинг ичида бор. Ҳар 100 тадан битта-иккита чиқиб туради. Бу эркакка ўтиб¸ эркак аëл билан қўшилганда, аëлга юқади. Четга чиққанлар келган куниëқ тери-таносил касалликлари диспансерига учраши керак. Келиб, билиб-билмай аëли билан қўшилса¸ тамом¸ дейди Абдуқодир Сатторов.\nМайсара Ғозиева ҳам хорижга чиқиб ишлаб келаётган эркаклар уйларига қайтгач¸ албатта тиббий кўрикдан ўтишлари шарт, деб ҳисоблайди.\n- Аëл уйига эри қайтиб келгандан кейин: "Келинг¸ тиббий кўрикдан ўтайлик, шунча вақтдан бери йўқ эдингиз", деб маслаҳат бериши керак¸ дейди шифокор.\nМайсара Ғозиева иммун тақчиллиги вирусини юқтиришдан сақланиш учун аёлларга жинсий алоқа пайтида ҳимоя воситаларидан ҳам фойдаланишни тавсия қилади.\nЖиззахлик Саида Қурбонова бу каби тавсиялар аксар ўзбек аёллари учун фойдасизлигини, боиси аёллар ҳимоя воситаларидан фойдаланишни билмасликларини айтади.\n- Ўзбек хотинлари алоқа пайтида қандайдир аппаратдан¸ қандайдир мосламадан фойдаланиш¸ сақланиш йўлини мутлақо билмайди. Билмайдиганлар ҳам кўп. Масалан¸ шаҳарда турганлар эшитган бўлиши мумкин. Лекин қишлоқ аëллари буни мутлақо билмайди¸ ҳатто кўрмаган. Нима эканлигини тасаввурига сиғдира олмайди. Аëлларда шунақа ҳолат борки¸ улар врачларга бориб мурожаат қилишга уялади. Ўзбек аëлларида жуда ҳам уят кучли¸ дейди Саида Қурбонова.\nМайсара Ғозиева бундай ҳолатларда, аёллар учун аноним текшириш хоналари фаолият кўрсатаётгани ҳақида гапиради.\n- Жинсий алоқа йўли орқали юқувчи инфекцияларнинг олдини олиш мақсадида яна қўшимча дўстона хона очилган. Мана бу дўстона хоналарга мурожаат қилганларни мутахассис кўради. Агар жинсий алоқа йўли орқали юқувчи касалликларнинг бирор-бир белгиси бўладиган бўлса¸ шуни аноним ҳолда даволайди¸ дейди Майсара Ғозиева.\nЎзбекистон ОИТС маркази мутахассиси мамлакатда иммун тақчиллигининг олдини олиш борасида жуда кўплаб тадбирлар амалга оширилаётганини айтади.\n- 2008 йил 26 декабрда президент қарори чиққан. Шу қарор бўйича Ўзбекистон республикасида ОИТС касаллигининг олдини олишга қаратилган чора-тадбирлар самарадорлигини ошириш¸ Ўзбекистондаги барча аҳолининг шу касаллик бўйича хабардорлигини ошириш¸ айниқса¸ ëшларнинг орасида иш олиб бориш¸ уларни маънавий камол топтиришга йўналтириш кўзда тутилган¸ дейди Майсара Ғозиева.\nШунингдек, Майсара Ғозиевага кўра, ОИТС нинг олдини олиш мақсадида ҳатто жума намозларида ҳам маърузалар қилинади.\n- Маҳаллаларда маҳалла ëрдамчилари бор. Касалликнинг олдини олиш бўйича фақат маҳалла фаоллари эмас¸ маҳалла посбонлари ҳам иш олиб боради. Шу билан бирга, жума намозларида¸ маърузаларда бу касалликнинг олдини олиш бўйича айтиб ўтилади¸ дейди Майсара Ғозиева.\nСаида Қурбоновага кўра, ҳукумат томонидан бу каби тадбирлар қилингани билан ОИТС хавфидан қутилиш қийин.\n- Чунки ҳали иқтисод жуда ҳам оғир. Четга бориш тўхтагани йўқ. Айниқса¸ эркакларимиз йиллаб чет элда қолиб кетади. Уларнинг йиллаб ким биландир алоқада бўлмаслиги мумкин эмас. Шу сабабли ҳам хавфи бор бу нарсанинг. Аëлларга СПИД касали юқишининг хавфи жуда катта¸ дейди Саида Қурбонова.\nБМТнинг ОИТСга қарши кураш агентлиги маълумотига кўра, айни пайтда Осиё мамлакатларида яшаётган 1, 7 миллион аёл орттирилган иммун синдроми билан касалланган. Уларнинг 90 фоиздан кўпроғи касалликни ёстиқдошларидан юқтиришган.\n2008 йилда Осиё мамлакатлари бўйича ОИТВ аниқланганларнинг 35 фоизи аёллардир. 1990 йилда бу кўрсаткич 17 фоизни ташкил қилган.\n"Регнум" ахборот агентлиги Ўзбекистон бўйича қуйидаги рақамларни келтиради:\n“2007 йилда Ўзбекистонда ОИТВ га чалинганлар сони жами 3 минг 150 нафар эди. 2008 йилнинг 1 январига келиб эса қайд этилган беморлар сони 13 минг 15 тага етди. Уларнинг 65 фоизи эркак, 34 фоизи аёллардир”.


Зидан: Роналду "Ювентус"га қарши қандай формада бўлган бўлса, ҳозир ҳам шундай\n7 август, 2017, 23:14\nМадриднинг “Реал” клуби бош мураббийи Зинедин Зидан УEФА Суперкубогида “Манчестер Юнайтед”га қарши ўтказиладиган ўйин олдидан ўз фикрларини билдириб ўтди.\n“Биз яхши формадамиз ва мавсумни бошлашга тайёрмиз. Биз жисмоний тайёргарлик борасида катта ишлар олиб бордик. Эртанги ўйинда бир нечта факторлар ўйин тақдирини хал этиши мумкин. Биз доимо ўз футболимизни ўйнаб келганмиз. Эртанги рақибимиз ҳақида кўп нарсаларни биламиз ва улардан оқилона фойдаланишимиз керак.\nКриштиану мени хайрон қолдирмоқда. У ЕчЛ финалида қандай формада бўлган бўлса, ҳозир ҳам худди шундай формада. У ўйнашга тайёр. Майдонга тушадими ёки йўқ эртага билиб оламиз.\nБейл ҳам яхши формада ва жамоа билан машғулотларда иштирок этмоқда. У 4 ой ўйнамади. Бироқ ҳозир ҳаммаси жойида”, – деб айтиб ўтди франсиялик мутахассис.


Россияда муҳожирларни бепул касб-ҳунарга ўқитиш курслари ташкил этилди (ВИДЕО)\n05 июл 2022, Тошкент вақти: 20:03\nМеҳнат муҳожирлари учун касбга йўналтирилган бепул таълим курслари. Москва\nМосквада меҳнат муҳожирлари учун касбга йўналтирилган бепул таълим курсларига қабул бошланди. Россия пойтахтига келаётган ўзбек муҳожирларига ҳозирча 4 йўналиш бўйича касб-ҳунарга ўқитиш ҳамда рус тилини ўргатиш таклиф этилмоқда.\n"World skills" Иттифоқи ва Ўзбекистон Меҳнат вазирлиги Россиянинг яна 4 шаҳрида бепул курсларга муҳожирларни қабул қилишни бошлади.\nМоскванинг Люблино бекатидаги Архитектура ва дизайн коллежида ташкил этилаётган бу курслар дам олиш кунлари ва иш вақтидан кейин ташкил этилиши кўзда тутилган.\nРоссия Федерациясида фаолият юритаётган Ўзбекистон Республикаси фуқароси бўлган меҳнат мигрантларини бепул касбга ўқитиш лойиҳаси Бандлик ва меҳнат муносабатлари вазирлиги, "World skills Russia" иттифоқи ва Россия халқлар дўстлиги университети билан ҳамкорликда амалга оширилаётгани айтилди.\nЛойиҳа мувофиқлаштирувчиси, Мигрант.моби портали асосчиси, юрист Ботиржон Шермуҳаммад Озодлик билан суҳбатда курслар ва ётоқхона харажатлари меҳнат мигрантлари учун бутунлай бепул, дейди. У бу машғулотлар муҳожирлар орасида бунчалик қизиқиш уйғотишини мутлақо кутмаганини айтади:\n- Бунчалик одам келишига ўзим ҳам ишонмагандим: кўриб турганингиздек, 80 яқин одам келди. Ҳақиқатан ҳам ўқиш 100 фоиз бепул. Курслар кундузи ва ишловчилар учун иш вақтидан кейин 19:00 дан 22:00 гача ташкил этилади. Курсларга ҳар куни қатнаб ўқишга имкони бўлмаганлар учун ўқув марказларида ётоқхона ташкил этилади. Ўзбекистон муҳожирларга “келсин, ўқисин, ўргансин ва охирида ҳужжатини олсин деяпти, ҳозир келишувлар олиб боряпмиз, уларни иш билан таъминлаш кўзда тутилган.\nКурслар ҳозирча Москва, Санкт-Петербург, Екатеринбург, Қозон ва Новосибирск шаҳарларида ташкил этилди. Бугун Ўзбекистон ваколатхонаси ходимлари Новосибирск шаҳрида юришибди. Россиянинг бошқа шаҳарларида ҳам ташкиллаштириш бўйича музокаралар олиб бориляпти.\nСуҳбатдош бугунги кунда Ўзбекистон Меҳнат вазирлиги мутахассислари томонидан Россиянинг яна қатор шаҳарларида ўзбекистонликлар учун бундай ўқув машғулотлари уюштирилаётганини билдирди.\nМеҳнат мигрантлари учун Москва, Санкт-Петербург, Казань, Екатеринбург ва Новосибирск шаҳарларида қуйидаги йўналишлар бўйича 1 ойлик (72 соат) ва 2 ойлик (144 соат) ўқув курслари ташкил этилади: рус тили, ўз касби бўйича малака ошириш ва янги касб ўрганиш.\nБитирувчиларга малака оширганлиги паспорти ва рус тили ўқигани борасида сертификат топширилади.\nБотиржон Шермуҳаммад лойиҳа ташаббусчилари касбий қайта тайёргарлик ўқув курсларида ҳозирча таклиф этилаётган 4 йўналиш билан чекланиб қолмаслиги ва кейинчалик талабга қараб бошқа курс ва малака ошириш машғулотлари ўказилишини билдирди.\nМосква ва Россияда фаолият юритаётган кўплаб йирик корхона ва муассасалар ишчи кучига муҳтожлик сезаётганини гапирмоқда. Шундай ширкатлардан бирининг вакили "World skills" курсларида малака оширган мигрантларни катта иштиёқ билан ишга қабул қилишини маълум қилди.\n“Премиум” компаниясининг тадбирда қатнашган вакили Зарина Дзугкоева меҳнат бозорида ҳатто энг оддий ишларни бажаришга малакали мутахассислар талаб этилаётгани ва уларга бўлган эҳтиёж ошиб бораётганини айтди.\n- Ҳар қандай иш берувчи малакали мутахассисни ишга олишга тайёр. Агарда Ўзбекистон гражданлари "World skills" етарли билим олишса, албатта иш берувчи уларни ишга таклиф этади.\nКасбга ўқитиш курсларига Россия пойтахтида 40дан зиёд қурилиш объектларига эгалик қилувчи “Моспромстрой” каби қурилиш ширкатлари қизиқиш билдираётгани ва курсларни тамомлаган ўзбек йигит-қизларини иш билан таъминлашга тайёрлигини билдиргани маълум бўлди.\nМосквадаги Архиткектура ва дизайн коллежида меҳнат муҳожирлари учун 4 йўналиш бўйича курслар очилди\nАнкета топшириш ва ўқув жараёни билан танишиш тадбирига келган муҳожирлар Озодлик билан суҳбатда курсларга катта қизиқишлари борлигини айтади.\n- Мен талабаман. Москвада юридик соҳаси бўйича ўқияпман. Аммо бундай курсларга эҳтиёж жуда катта! Электрикага қизиқаман, аммо “мутахассис” деган сертификат олсам, электрикадан оз-моз бўлса ҳам билимимни оширсам, ўзимга яхши. Устига бепул экан, ётоқ билан таъминланар экан. Менинг кўплаб дўстларим бажону дил бу курсларда ўқишини айтди.\n- Биз учун бу жуда керак-да! Халқаро диплом берилади. Касбим бўйича ишга борсам ишга олмаяпти, диплом сўрайди.\n- Иш кетсаям, касбим ўзимда қолади. У билан оиламни боқа оламан.\n- Биз кўп жойларда ишлаймиз, қийналамиз, яширишдан на ҳожат. Мен малакани ошириб, Ўзбекистонга бориб, ривожланишга ўз ҳиссамни қўшмоқчиман. Менинг мақсадим фақат пул ишлашмас: ўқиб, ватанимга хизмат қилиш.\n- Ҳозир бизга 4 вариант кўрсатишди, яна бошқа йўналишлар бўлади дейишди. Мени улар орасида “бўёқчи”касби қизиқтирди.\nРус тилини мукаммалроқ ўрганишни, бетончи, ғишт терувчи, сантехникачи ва электр таъминот мутахассисликлардан бошланғич билимга эга бўлишни хоҳловчилар анкеталарини йиғиш давом этмоқда.\nПрезидент Шавкат Мирзиёев 14 сентябрда “Хавфсиз, тартибли ва қонуний меҳнат миграцияси тизимини жорий этиш чора-тадбирлари тўғрисида”ги қарорни имзолаганди.\nҚарор имзоланишидан қарийб бир ой олдин - 17 август куни президент раислигида шу масалага бағишланган видеоселектор йиғилиши ўтказилган, унда “хавфсиз, тартибли ва қонуний меҳнат миграцияси тизими”нинг6 асосий йўналиши ҳақида сўз бўлган эди.\n14 сентябрда имзоланган қарорга биноан Ўзбекистондан 2021 йилдан хорижга ишлагани кетаётган фуқаролар учун мажбурий касбий таълим тизими яратилади, ўзини ўзи банд қилганлар учун белгиланган солиқларни тўлаш ҳамда пенсия миқдорини ҳисоблаш тартиби жорий этилади.


Апрель 2021 - Пахтакор овози\nОйлик архивлар: Апрель 2021\nОй : Апрель 2021\nPaxtakor Ovozi 27.04.2021 27.04.2021\nот Paxtakor Ovozi 27.04.2021 27.04.2021 0133\nОШКОРАЛИК — ИЖРОСИ БЎЛИШИ ШАРТ Республикамизда йил сайин спорт соҳасига қаратилаётган эътибор тобора ортмоқда. Негаки, ёш авлоднинг жисмонан соғлом, маънан етук бўлиб вояга етиши ва\nМаданият Махаллий Ўзбекистон\nот Paxtakor Ovozi 27.04.2021 27.04.2021 0113\nЁШ ИСТЕЪДОД СОҲИБИ Болаларнинг иқтидори шаклланишида, санъатга иштиёқини оширишда мусиқа ва санъат даргоҳларининг ўрни беқиёс. 13-сон болалар мусиқа ва санъат мактабида ҳам истеъдодли ўқувчилар талайгина.\nЯНА БИР ЯНГИЛИК…\nот Paxtakor Ovozi 27.04.2021 27.04.2021 0136\nСарвар Хушиев изланувчан, меҳнатсевар ёш тадбиркорлардан. Айни пайтда у раҳбарлик қилаётган “Чорбоғ” маҳалласида жойлашган “Мўъжиза” масъулияти чекланган жамиятида қадоқланган яхна ичимликлар, полиэтилен пакет маҳсулотлари ишлаб\nот Paxtakor Ovozi 27.04.2021 27.04.2021 0171\nКўп йиллардан буён Президентимиз Шавкат Мирзиёев билан учрашишни орзу қилиб юрардим. Оллоҳ насиб қилган экан, у киши билан вилоятимизга ташрифи жараёнида 15 апрель куни Имом\nот Paxtakor Ovozi 27.04.2021 27.04.2021 087\n95 ЁШЛИ ОТАХОН Иккинчи жаҳон уруши даврларини Зиёд бобо Бўронов чуқур хўрсиниш билан ёдга олади ва ёш авлодга ҳикоя қилиб беради. “Кўк ота”ликлар собиқ минамётчи\nPaxtakor Ovozi 21.04.2021 21.04.2021\nот Paxtakor Ovozi 21.04.2021 21.04.2021 0105\nНечун бошинг эгик, нечун қаддинг хам, Нечун нигоҳингни тортади тупроқ? Менинг ер устида танишларим кам, Менинг ер остида дўстларим кўпроқ, деб ёзган улуғ шоиримиз Абдулла\nот Paxtakor Ovozi 21.04.2021 21.04.2021 0120\nМоҳи рамазон одамлар учун ҳидоят сари тўғри йўл кўрсатувчи ва ажрим этувчи муқаддас Қуръон нозил қилинган ой ҳисобланади.\nот Paxtakor Ovozi 21.04.2021 21.04.2021 053\nРеспубликамизда мактабгача таълим соҳасига алоҳида эътибор қаратилиб, 6 ёшгача болаларни мазкур тизим билан қамраб олинаётгани бежиз эмас. Жойларда боғчалар сонини яна кўпайтириб, янгидан барпо этилаётгани,\nот Paxtakor Ovozi 21.04.2021 21.04.2021 072\n“Баркамол авлодни тарбиялаймиз”, бу гап тарбиячи, ўқитувчи учун шиордек бўлиб қолган. Негаки, ҳар бир жамият келажаги бугунги тарбияланувчи, ўқувчиларнинг нечоғлик мукаммал инсон бўлиб етишишига боғлиқ.\nМАВСУМ АВЖ ПАЛЛАДА\nот Paxtakor Ovozi 21.04.2021 21.04.2021 050\nДалаларга қуёш заррин нурларини сочмоқда. Ариқда сувнинг шилдираб оқиши, қушлар хониши дилга ҳузур бағишлайди. Сокин ва бепоён далаларда иш қизғин. Деҳқону механизаторларнинг жўшқин меҳнати таҳсинга


19:03 / 05.04.2013 | Xudoberdi | 2712\nЁшим 21да. Намоз ўқишни бошлаганимга кўп бўлмади. Шунча пайт ўқимаган намозларимни қандай ўқийман?\n- Аввал вақтли намозларни ўқишни яхшилаб йўлга қўйиб олгандан кейин қазо намозларни ҳам ўқишга ўтилади. Қазо худди адодек бўлади. Сафарда қазо қилган бўлса, қазосини ҳазарда ўқиса ҳам икки ракат ўқийди. Ҳазарда қазо қилган тўрт ракатли намознинг қазосини сафарда ўқиса тўрт ракат ўқийди. Қироатни ошкора ёки махфий қилиш ҳам шунга ўхшаш.\nҚазони дарҳол ўташ керак. Тирикчилик ва ҳожат учун узр қабул. Қазони жамоат бўлиб ўқиш мумкин. Бомдоднинг суннатидан бошқа суннатлар қазо қилинмайди.\nБеш фарз ва витр орасида уларнинг ҳаммаси ёки баъзиси ўтиб кетганда тартибга риоя қилиш фарздир. Чунки Хандақ куни расулуллоҳ соллаллоҳу алайҳи васаллам шундоқ қилганлар.\nИлло вақт тор бўлиб қолса ёки унутса ёҳуд олтитадан зиёда бўлса бундан мустасно.\nТартибга риоя қилиш уч сабаб ила соқит бўлади;\n3. Адо пайтда қазони унутиб қўйиш.\nАгар қазо намозлар ададини билиб бўлмайдиган даражада кўп бўлиб кетса, зиммасидагини адо қилганига кўнгли тўлгунча қазони ўқийди. Ўзига осон бўлиши учун аввалги ўқимаган намозини ва охирги ўқимаган намозини тайин қилиб олиб ўшанга қараб ўқийверади.\nБошқа намозлар қатори қуёш чиқаётганда, қиёмда турганда ва ботаётганда қазо намозни ўқиб бўлмайди.\nАммо бомдод ва асрдан кейин нафл ўқиш мумкин бўлмаса ҳам, қазо ўқиса бўлади. Валлоҳу аълам.\nИмом сано ўқимаса


Германия жанубида авиаҳалокат рўй берган жойда 67 кишининг жасади топилди.\nСешанба куни Россияга қарашли Ту-154 русумли юк ташувчи самолёт Боинг-757 ҳаво лайнери билан тўқнашгани оқибатида 71 киши ҳалок бўлган эди. Ҳозирда ҳалокат рўй берган жойда германиялик ва россиялик мутахассислар иш олиб боришмоқда. Улар авиаҳалокат сабабларини аниқлашлари керак. Германия прокуратураси эса аллақачон швейцариялик диспетчерлар устидан тергов ишларини бошлаб юборди. "Скайгайд" диспетчерлик ҳизмати вакилларининг эътироф қилишларича, ўша тунда ҳақиқатан ҳам учишларни кузатиб борувчи автоматик тизим ишламаган. Ўша куни фақат бир диспетчер ишга чиққан холос. Ҳозирда бу хусусдаги гувоҳлар кўрсатмалари тингланмоқда.


Манзура президент сўзларидан илҳомланиб «ўранган»ми?\nХонанда Манзура суҳбат давомида президентнинг сўзларидан илҳомланиб, ота-онасининг вафотидан сўнг рўмол ўрагани, бироқ шоу-бизнес вакиллари унинг ёнида «қуёнча»га айланиб қолаётгани ҳақида сўзлаб берди.\nБиринчидан, президентимиз «Мен рўмол ўраган қизларни яхши кўраман, ҳурмат қиламан», деган гаплари жуда ҳам менга маъқул келди. Масжидларимизда номоз ўқиш бемалол бўлиб қолди. Бу муҳтарам президентимиз томонидан биз учун яратилган катта имконият бўлди.\nЙиллар давомида интилишим, ота-онам учун, ота-онам вафот этганларидан сўнг, улар «солиҳ фарзандни бу дунёга ташлаб кетдик», деган нарса учун. Пандемияда жуда ҳам кўп инсонлар, яқинлар вафот этди. Бу ҳам жуда қаттиқ таъсир қилди.\nАёл киши рўмол ўраган бўлса, охирати хор бўлмас экан. Аввалинг хор бўлса бўлсин-у, охиратинг хор бўлмасин, дейишади-ку. Шу гапларга амал қилган ҳолда рўмол ўрадим.\n«Рўмол ўраганингдан кейин, ёнингда кимдир қолдими?», жуда қизиқ, жуда чуқур савол. Бир хил вақтларда санъат аҳлининг ёнида ўтирсам, уларда менга нисбатан негатив кайфият сезаман.\n«Сен рўмолдасан, мана бошқалар ҳам кўриб қўйсин, биз сен билан эмасмиз, сендан четда ўтирибмиз», дегандек қилишади. Бу инсонлар таниқли инсонлар, лекин иймон сустлигиданми, негадир рўмол ўраган инсоннинг ёнида қуёнчага ўхшаб қолишади. Ҳаттоки қуёнча ҳам рўмол ўраган одамнинг ёнидан хавотирсиз ўтиб кетади.\n«Биз бу билан эмасмиз», худдики кимдирга бу маълумот кетадигандек, ҳаракат қилишади.\nЙигирма, ўттиз, қирқ йиллаб саҳнада қўшиқ куйлаб, халқни ўзига қаратган одамлар битта рўмол ўраганни кўришса қуёнчага айланиб қолишади.\nБу ҳолатни табиий ва оддий қабул қиламан. Аллоҳ севмаган инсонлар ёнимдан кетаётгани жуда яхши ҳолат. Аллоҳ бундай инсонларни ёнимдан тарк эттириб, буюк инсонлар ёнимга келишига иймоним комил. Аллоҳга шукрки, шундай вақтларда ёлғиз қолмаганман, дейди хонанда, бастакор ва актриса Манзура.\nКиритилди: 07:00 11.05.2022. Ўқилди: 4339 марта. Фикрлар сони: 8 та.


Тошкентда ниқоб таққан ва пичоқ билан қуролланган икки нафар рецидивист хонадонга ҳужум қилишган. Улар уй эгаси ва унинг олти ёшли ўғлини ўлдиришга ваъда беришган Ўзбекистон янгиликлари\nТошкентда ниқоб таққан ва пичоқ билан қуролланган икки нафар рецидивист хонадонга ҳужум қилишган. Улар уй эгаси ва унинг олти ёшли ўғлини ўлдиришга ваъда беришган\nЎзбекистон, Тошкент – Batafsil.uz. Тошкентда ниқоб таққан ва пичоқ билан қуролланган икки нафар рецидивист кўп қаватли уйлардан бирида жойлашган шахсий хонадонга ҳужум қилишган. Шу пайтда уй бекаси ва унинг олти яшар ўғли уйда бўлган. Бу ҳақида “Тошкент” телеканали эфири орқали узатилган репортажга ҳавола қилган ҳолда мухбиримиз хабар бермоқда.\nВоқеа 30 ноябрь куни соат 10: 30 атрофида содир бўлган. Жиноятчилар пичоқ билан таҳдид қилиб, уй эгасига тан жароҳатлари етказишган. Улар уй бекасининг қўл ва оёқларини боғлаб, ўзлари билан 500 доллар ва 700 долларлик тилла буюмларни олиб кетишган.\nТезкор-қидирув тадбирлари давомида ҳуқуқни муҳофаза қилиш идоралари ходимлари жиноятчиларнинг шахсини аниқлашган.\nТерговни чалғитиш мақсадида ҳар иккала шахс ҳам жиноят жойига бир неча таксида боришган. Худди шу тарзда улар ортга қайтишган. Аниқланишича, улар ака-ука экан. Ҳибсга олинганидан кейин улар жиноят жойида қилмишлари ҳақида гапириб беришган.\n"Қиз қаршилик қилди, мен уни муштим билан юзига қаттиқ урдим. Ана шунда у пул ётоқхонада эканлигини айтди. У билан бирга ўша хонага бордим", - деди жиноятчилардан бири.\nХонадон эгасининг сўзларига кўра, эркаклардан бири уни ва ўғлини пичоқлаш билан таҳдид қилган.\n"У мени бу ерга олиб келиб, пичоқ тақади. Кейин пичоқ билан юзимни кесиб, чандиқ қолдирди. У мендан пичоқнинг ўткирлигини ҳис қилдингми, деб сўради, кейин эса мен ва ўғлимнинг томоғимиздан сўйишни айтди", - деди аёл.\nЖиноятчилар аёлнинг қўл-оёқларини компьютер симлари билан боғлаб, барча хоналарни тинтув қилиб, жиноят жойидан қочиб кетишган.\nСўроқ пайтида ака-укалардан бирининг айтишича, у илгари уй бекасининг эрига тегишли бўлган қурилиш компаниясида ишлаган ва маошини ололмаган.\n"Қурилиш компанияси директори ҳар куни маошимни тўлашни ваъда қилган. Пул сўраганимда у вақт чўзиб, фақат ваъда берарди. Охирги маротаба мен билан гаплашмади ҳам. Кейин жаҳлим чиқиб, акам билан шу йўл орқали пулимизни олишга қарор қилдим”, -деди у.\nТекширув давомида маълум бўлишича, иккала ака-ука илгари ҳам шунга ўхшаш жиноят содир этган экан.\nАка-укаларга нисбатан Жиноят кодексининг 164-моддаси 3-қисми (босқинчлик) бўйича жиноят иши очилган. Мазкур ҳолат бўйича тергов олиб борилмоқда.


Америкалик миллиардер ўз итини клонлаштириш учун катта маблағ сарфлади\n11:37 / 16.03.2016\nАмерикалик медиамагнат Барри Диллер ўзининг севимли жек-рассел-терьер зотидаги итини клонлаштириш учун анчагина маблағ сарфлади. Бу ҳақда Page Six нашри хабар бермоқда.\nАҚШнинг InterActiveCorp интернет-компанияси директорлар кенгашининг раиси 74 ёшли Диллер ўзининг ити Шеннонга шунчалик боғланиб қолганки, у итининг бирга-бир нусхаси бўлган иккита кучук болани яратиш учун 100 минг доллар сарфлади.\nPage Six’нинг таъкидлашича, Шеннон ўз эгасининг таниқлиги сабабли оддий ит бўлмаган. У билан кўплаб машҳур одамлар, жумладан Ширли Маклейн, Дайана Росс ва Жоан Коллинз таниш бўлганлар.\nМиллиардер вакили итнинг Жанубий Кореядаги фирмада клонлаштирилиши ҳақидаги хабарни тасдиқлади, бироқ итнинг ўзи тириклиги борасида ҳеч нарса айтмади.\nХудди шу тариқа Мини-Винни лақабли такса ити ҳам клонлаштирилганди ва 2014 йилда ўзининг клони билан учраштирилганди.\nЎшанда мутахассислар Мини-Винни эгалари қимматбаҳо жараённинг натижасидан кўнгиллари тўлмаслигини, чунки итни тарбиялашга ҳам катта нарса боғлиқлигини таъкидлашганди, буни эса аниқ айнан нусхалашгтириб бўлмайди.


Почта жўнатмаларига дахл қилинмоқда\nмарт 12, 2012\nКейинги пайтларда хориждан Ўзбекистонга юборилган почта жўнатмалари-посилкалар ўз эгаларига етиб бормаяпти.\nБитта DVD-плейер ўрнига 3 бакалашка Вonaqua\nКореянинг Чунжу шаҳридан Сурхондарёнинг Сариосиё тумани Дашнобод қишлоғида яшовчи яқинларига почта жўнатмалари юборган Ўрол ака бир эмас тўрт марта чув тушганини айтади.\n- Бир килосини етти доллар тўлаб жўнатамиз. Учта фарзандим бор. Кийим-бош жўнатиб тураман. Бир сафар болаларимга деярли 300 долларлик совға-салом олдим. Ўғлим “DVD юборинг дада” деганди, DVD юбордим. Уйга почта борган. Ичидан эса 3та баклашкада Вonaqua суви чиққан. Баклашкаларни оғзини скочлаб қўйган. Тўрт марта юким йўқолди. Умуман бормайди. Ҳозир Кореядан Ўзбекистондаги яқинларига нарса жўнатадиган барча болаларнинг нарсаси йўқолаяпти. Бир сафар бир оғайним болаларига компютер жўнатди. Компьютерни олиб қўйиб, коробкасини уйига олиб бориб беришаяпти,- дейди Ўрол ака.\nЖемпер ўрнига тузланган помидор банкаси\nЎрол ака яна бир ҳолатда қизига жўнатган кийим-кечаклар ўрнига тузланган помидор банкалари чиққанини эслайди.\n- Қизимга "Ангорка" жемпер жўнатгандим. Посилка уйга борганда ичидан эски-туски нарсалар ва тузланган помидор банкалари чиққан. Қизим ҳалигача сўрайди, "Дада қачон жўнатган жемперингиз келади" деб. Мен Сариосиёдаги почта бўлимига мурожаат қилдим. Термизда вилоят почтасига ҳам мурожаат қилдим. Тошкентга ҳам мурожаат қилдим. Тошкент Термизга айт дейди. Термиз биз билмаймиз дейди. Нима қилишингни ҳам билмайсан. Бу ерда Кореяда жўнатган жойимга бориб ҳам шикоят қилдим. Биласизми, бу ерда Вonaqua суви йўқ. Кейин бу ерда тузланган помидор банкасининг қопқоғи резбали бўлади. Бизга ўхшаб қўлда босилмайди. Мани посилкамдан чиққан помидор банкалари Ўзбекистондаги банкалар эди. Лекин бирор жойга мурожаат қилиб, натижага эришмадик,- дейди Ўрол ака.\nИталия конфети ўрнига Қўқон сочиғи\nОзодлик посилкалар эгаларига етиб бормаётгани мавзусида мақола тайёрлаётгани ҳақида бир кун аввал Twitter орқали хабар қилганди.\nУшбу хабарни ўқиган асли наманганлик бўлган ҳозирда Германияда яшаётган Илҳом Озодликка мурожаат қилиб, посилкалар билан боғлиқ бир ҳангомани гапириб берди.\nИлҳомнинг айтишича, дўстлари бир неча бор Германиядан Ўзбекистондаги яқинларига посилка жўнатган, бироқ посилкалар ўз эгаларига етиб бормаган.\nШундан кейин Илҳом синов тариқасида ўзи ҳам Намангандаги яқинларига бир килограмм шоколод жўнатган.\n- Бир килолик шоколадни чиройли қилиб ўраб жўнатдим. У шоколадларнинг биттаси Италияники эди, биттаси Германияники. Кўп ҳам эмас бир кило. Коробкаси билан бир кило. Текшириш учун юбордим. Посилка айнан менинг туғилган кунимга етиб борди. Хурсанд бўлдим. Ўша кун телефон қилган пайтим, почтачи келган экан. Хурсандман. Посилкани очишгач, телефонда менга айтишаяпти, “Сочиқ юборибсан” дейишди. “Сочиқ юбормаганман” дедим. “Кофе юборибсан” дейишди. "Кофе умуман юбормаганман. Шоколад бўлиши керак. Бошқа ҳеч нарса юбормаганман" дедим. Шоколадларим ўрнига кофе, вафли, сочиқ чиқди. Почтачини чақиришди. “Қара бу очилган. Алмаштириб қўйилган” дейишса, “Йўқ, биз алмаштирмаганмиз. Германияда алмаштирган” дебди. Дадам “Тўхтаб тур. Бу ëққа келгин. Кофе Россияда ишлаб чиқарилган. Қайси немис ахмоқ бўлиб, Россияга бориб, олиб келиб, ўзбекнинг посилкасига солади. Мана вафли Қозоғистонда ишлаб чиқарилган. Немис ўзбекнинг посилкасига Қозоғистондан нарса олиб бориб солиб қўядими. Сочиқни қара Қўқонники” деса, почтачи "биз ҳеч нарса билмаймиз" деган гап қилган,- дейди Илҳом.\nЎзбекистон почтаси: Айб хорижда\nОзодлик мавзу юзасидан почта жўнатмалари учун маъсул бўлган ташкилот - "Ўзбекистон почтаси" очиқ аксиядорлик жамиятига мурожаат қилди.\nТашкилотнинг “Почта хавфсизлиги" бўлимининг ўзини таништирмаган мутасаддисига кўра, бу каби ўғрилик ҳолатлари учраб туради.\nЛекин аксар ҳолларда хорижнинг ўзида почта жўнатмалари очилиб, ичидан нарсалар ўғирланади, дейди у.\n- Кўп келаëтган посилкалар жойида ўғирланиб келаяпти. Бизларда бўлган у ҳолатлар. Бизлар ëзганмиз. Бизларга келиб тушганда акт тузилади дефекти бўлса. Весида, упаковкасида, қопда бўлса, у ëқ тараф айбдор бўлади, жўнатувчи давлат. Масалан, Кореядан келаëтган бўлса, транзит қаердан ўтса, ўша мамлакатларга хат ëзилади. Америкаям худди шу, Германия ҳам шу. Энди келиб тушишига қараб. Бизларга келиб тушса, аэропортда ҳам, халқаро почтамтда ҳам акт қилинади. Кейин Кореядан жўнатиладиган посилкалар билан боғлиқ вазият ҳақида гапирсам, улар Ўзбекистонга келадиган посилкаларни йиғишади. Портда. Ўша портда бир неча кунлаб юк йиғилади. Энди у ерда ҳар-хил одамлар ишлайди. Ўша жойда ўғирланиши мумкин,- дейди "Ўзбекистон почтаси" мутасаддиси.\n"Почтачиларимиз ҳам оппоқ эмас"\n"Ўзбекистон почтаси" мутасаддиси мамлакат ичкарисида ҳам почта жўнатмаларига дахл қилиниш ҳолатлари мавжудлигини инкор қилмади.\n- Агар посилка бутун келган бўлса, Ўзбекистоннинг ичида бўлса, энди у бошқа ҳолат. Бу ерда биз уже поэтапно қараймиз. Бизларда ҳамма жойда видеоназорат камералари қўйилган. Ўғирлик ҳолатлари, масалан, Кореянинг ўзида бўлиши мумкин, бизларда Тошкентда аэропортда ҳам бўлиши мумкин, почта ходимлари бўлиши мумкин, почтада. Ариза тушса, ҳамма нарсани бизлар сўраймиз. Оболочкани оламиз, бутун ҳужжатларни оламиз, ҳаммаси идоравий текширув бўлади. Кейин айбдорлар топилади, айбдорларнинг бўйнига қўйилади. Бизларда кўп бўлган бу каби ҳолатлар. Почта ходими ҳам айбдор бўлган. Ҳар хил ҳолатлар бор. Мен почтани оппоқ деяëтганим йўқ. Почта ходимларида ҳам бор мана шу каби ҳолатлар,- дейди "Ўзбекистон почтаси" мутасаддиси.\nЎзбекистонда халқаро почта жўнатмалари 20 килограммдан ошмаслиги лозим.\nПсихотроп моддалар, қурол-яроғ, пичоқ, экинлик уруғларини хориждан жўнатиш тақиқланади.\nЎзбекистонда хориждан келган почта жўнатмалари жиддий текширувдан ўтказилиши сир эмас.\nМутасаддилар бу ҳолатни тақиқланган нарсаларнинг жўнатилиши билан изоҳлашади.\nOlam.uz сайтининг ёзишича, ўтган йили Тошкент шаҳар божхона бошқармаси томонидан 10 ҳолатда хориждан психотроп ва наркотик моддалар почта орқали жўнатилгани аниқланиб, 1080 дона психотроп ва наркотик моддалар топилган.\nЯнги саҳифани очинг\n"Ёшлар Иттифоқи" етакчиларига ижтимоий тармоқларга уланиш буюрилди\n"Врачларнинг ойлигидан хайрия тадбирларига пул олиб қолишмоқда"\n"Мирзиёев Усмоновнинг учоғидан фойдаланишида манфаатлар тўқнашувига йўл қўйди"\nЎзбекистон Марказий Осиёда “оқилона муроса асосида ҳамкорлик” сиёсатини юритади\nМирзиёев БМТда Ўзбекистоннинг “янги қиёфаси” ҳақида рус тилида гапирди\nШавкат Мирзиёев Нью-Йоркка Алишер Усмоновнинг самолётида учиб борди\nБеш йил олдин ëпилган Сўх-Риштон йўлининг очилиши кутилмоқда\nСамандар Қўқонов: Каримовдан ҳеч қачон кечирим сўрамаганман\n"Порахўрликда айблаб, милициядан ҳайдашди... Аммо аҳволимни кўринг"


Зангиота туманида “Tashkent Pharma Park” фармацевтика кластери қурилиши бошланди — Review.uz\nЗангиота туманида “Tashkent Pharma Park” фармацевтика кластери қурилиши бошланди\nЗангиота туманида жами 79 гектарлик ер майдони ажратилди. Жами 14 та инвестицион лойиҳа амалга ошириш орқали минтақада ягона замонавий фармацевтика кластери ҳамда 1700 дан ортиқ янги иш ўрни яратиш кўзда тутилган.\nЎзбекистон Республикаси Президенти Шавкат Мирзиёевнинг видеоконференцалоқа орқали иштирокида 17 апрель куни Тошкент вилоятининг Зангиота туманида “Tashkent Pharma Park” инновацион илмий-ишлаб чиқариш фармацевтика кластери қурилиши бошланди.\nТелемулоқот чоғида давлатимиз раҳбари бу ерда инновацион ва юқори сифат кўрсаткичларига эга бўлган дори-дармонлар, тиббий маҳсулот ва техник воситалар ишлаб чиқариш, аҳолининг бу борадаги талаб ва эҳтиёжларини таъминлаш, замонавий кадрлар тайёрлаш, шунингдек, мамлакатимизда фармацевтика соҳасини янада ривожлантириш, самарали инфратузилма яратишга қаратилган лойиҳани муваффақиятли амалга ошириш бўйича бошланган ишлар ва режалар билан танишди.\nЎзбекистон Республикаси Президентининг жорий йил январь ойида қабул қилинган қарори билан кластерни ташкил этиш бўйича концепция ва амалий чора-тадбирлар режаси тасдиқланган эди.\nУшбу мақсадда Зангиота туманида жами 79 гектарлик ер майдони ажратилди. Жами 14 та инвестицион лойиҳа амалга ошириш орқали минтақада ягона замонавий фармацевтика кластери ҳамда 1700 дан ортиқ янги иш ўрни яратиш кўзда тутилган.\nКластер технопарк ва саноат зонасидан иборат бўлади.\nТехнопарк ҳудудида академик, илмий ҳамда дори-дармонлар ишлаб чиқарарадиган секторлар жойлашади. Хусусан, бу ерда Фармацевтика техник университетини ташкил этиш режалаштирилган. Ушбу ўқув даргоҳида дори воситалари, тиббиёт маҳсулотлари ва техникалар, косметология ва бошқа ашёлар ишлаб чиқариш соҳасида халқаро таълим стандартлари даражасидаги юқори малакали кадрлар тайёрланади.\nСаноат зонасида етакчи фармацевтика компанияларининг инновацион дори воситалари ишлаб чиқариш майдонлари барпо этилади.\nКелгусида бу ерда чет эл клиникалари, тиббиёт марказларини очиш, кластернинг инфратузилмаларини янада ривожлантириш режалаштирилмоқда.\nКорея Республикаси Эксимбанкининг Иқтисодий тараққиёт ҳамкорлик фонди билан узоқ муддатли кредит ёрдамида кластернинг илмий ва таълим тузилмаларини молиялаштириш ҳақида келишувга эришилди.\n“Tashkent Pharma Park” инновацион илмий-ишлаб чиқариш фармацевтика кластери Ҳомийлик кенгаши ҳамда ривожлантириш дирекцияси тузилди. Унинг фаолиятини Соғлиқни сақлаш вазирлиги ҳузуридаги Фармацевтика тармоғини ривожлантириш агентлиги амалга оширади.\nТашкил этилаётган кластер соҳада ўзига хос биринчи “илмий шаҳарча” бўлиб, у бутун тармоқ учун мустаҳкам пойдевор яратади. Унда халқаро тажрибани кенг қўллаш, хориждан инвестициялар ва илғор илмий ишланмаларни жалб қилиш, инновацион ечимлар ва юксак технологияларни жорий этиш йўли билан юртимизда фармацевтика ривожини мутлақо янги босқичга олиб чиқади.\n“Ташкент Пҳарма Парк”\nПрезидент Зангиотада қурилаётган махсус шифохона ходимларининг ойликлари бонус тизимида бўлиши зарурлигини таъкидлади (фото)


Хабарыңыз бар, усы күнлерде пүткил дүньяда коронавирус инфекциясының тарқалыўы үлкен қәўипке айланды. Бүгинги күнде журтымызда да бул кеселлик жуққан пуқаралар анықланды.\nКүни кеше Бас ўәзиримиз Абдулла Арипов басшылығында коронавирус темасына арналған брифинг болып өтти.\nБул кеселликтиң кең тарқалып кетпеўи ушын бәрше профилактикалық илажлар толық әмелге асырылып атыр. Әсиресе, түрли жыйналынатуғын илажлар, сейиллер, ойынлар бийкар қылынды. Сондай-ақ, ҳүкиметимиз тәрепинен бәрше диний басқармаларға диний мәресимлерди өткериўди ўақтынша шеклеў бойынша усыныс етилди.\nУсыдан келип шығып, Өзбекстан мусылманлары басқармасы Уламалар кеңеси нәўбеттен тыс жыйналыс өткерди. Үлкен Ислам шөлкемлери ҳәм уламалардың пәтўа ҳәм шешимлери үйренилди ҳәм төмендеги пәтўа қабыл етилди:\nӨзбекстан мусылманлары басқармасы Уламалар кеңесиниң коронавирус (COVID-19) инфекциясы тарқалыўының алдын алыў бойынша\nДинимизде инсанның жаны, итиқады, ақылы, мал-дүньясы ҳәм абройын сақлаў әҳмийетли негизлерден есапланады. Усылардан бирине зыян жететуғын жағдайда шәрият өз көрсетпелерин инсаниятқа жеңиллетеди.\nҲәммеге мәлим, бүгинги күнде жәҳән ден-саўлықты сақлаў шөлкеми коронавирус – COVID-19 ды пандемия деп жәриялады. Бул кеселлик тийкарынан, ҳаўа-тамшы, қол берип көрисиў киби жағдайларда жуғады. Солай екен, жәмәәт болып топланыў жағдайы бул қәўипли вирустың тарқалыўына себеп болады. Бундай жағдайда төмендеги аят, ҳәдис ҳәм шәръий қағыйдаларда көрсетилген усынысларға әмел етиўге буйырылады: Аллаҳ таала Қураны кәриймде былай деген:\nяғный: “ Өз қолларыңыз бенен (өзлериңизди) өлтирмең. Жақсылық етиң, әлбетте, Аллаҳ жақсылық етиўшилерди жақсы көреди” (Бақара сүреси, 195-аят).\nБул аятта өлимге себеп болатуғын жағдайлардан ескертилген.0\nӘбиў Саъид Худрий разыяллаҳу анҳудан рәўият қылынған ҳәдиси шәрийфте Пайғамбарымыз саллаллаҳу алайҳи ўасаллам:\nяғный: “ Зыян бериў де, зыян көриў де жоқ” деген\nИмам Мажа, Имам Дарақутний рәўиятлары.\nДемек, ҳәдиси шәрийфте инсан өзине яки басқаларға зыян келтиретуғын себеплерден узақ болыўға буйырылған.\nҮлкен фиқҳ китапларымызда:\nяғный: “Зыянды жоқ етиў пайда келтириўден алдыңға қойылады”.\nяғный “Машақат жеңиллетиўди талап етиледи” киби фиқҳий қағыйдалар келтирилген. Солардан келип шығып, шәрият инсанға зыян жетиў қәўипи күшейген ўақытта өз көрсетпелерин жеңил тәризде орынлаўға руқсат береди.\nШәриятымыз көрсетпелерине көре, әдеттен тыс қыстаўлы жағдайлар болғанда, мысалы, қатты боран, қатты суўық болғанда мешитке адамлардың шықпаўы үзирли есапланады. Буған төмендеги ҳәдис дәлил болады:\nяғный: Абдуллаҳ Ибн Ҳарис разыяллаҳу анҳудан рәўият қылынады, Ибн Аббас разыяллаҳу анҳу қатты жаўын жаўған күни муаззинлерге былай деди: “Әшҳәду әллә иләҳәа иллаллоҳ”, “Әшҳәду әннә Муҳаммәдәр Росулуллоҳ”ты айтқаныңыздан кейин “Ҳаййә ъалас солаҳ”ты айтпаң, ал оның орнына үйиңизде намаз оқың деп айтың”. Сонда айырым адамлар буннан наразы болды. Ол киси: Бул гәпиме ҳайран қалдыңыз ба? Негизинде, буны меннен көре жақсырақ инсан яғный Расулуллаҳ қылған. Әлбетте жәмәәт намаз мусылманлар ушын қатаң тәризли ҳүким, бирақ мен сизлерди үйлериңизден шығып, ылайларды басып жүриўиңизди хош көрмеймен”, деди\nИмам Бухарий ҳәм Имам Муслим рәўиятлары.\nҲәммеге мәлим, парыз намазларын жәмәәт пенен мешитте оқыўды жәриятымыз шақырған болып, адамларға қатты суўық, күшли жаўын жаўғанда яки инсанларға зыян жеткеретуғын жағдайларда жәмәәтке келместен үйде оқыўы усынылған.\nҲәдиси шәрийфте оба шыққан жерге бармаў, егер оба тарқалған жерде өзи болса, ол жерден шығып кетпеў буйырылған. Бул кеселликтиң алдын алыў ушын ең жақсы илаж. Буның үстине жәмәәт орынларынде ҳәм басқа үлкен жыйынларда бул вирустың тарқалыў итималы үлкен болады.\nЖоқарыдағылардан келип шығып, Өзбекстан мусылманлары басқармасы Уламалар Кеңеси бәрше мусылманларды төмендегилерге шақырады:\nМәмлекетте эпидемиологикалық жағдай жақсыланғанша жума жума намазларының орнына үйде песин намазын оқысын. Соныңдай, бес ўақыт намазларды да үйлеринде оқысын.\nЖаназа намазлары қайтыс болғанның жақын ағайинлери қатнасыўында үйлерде оқылсын.\nМешитлерде намаз ўақтын билдириў ушын азан өз ўақтында айтылсын.\nМөмин-мусылманлар имкан барынша кеселликтиң тарқалыўының алдын алыўға өз үлеслерин қоссын.\nҲәр бир мусылман ибадатлар ҳәм дуўаларда Аллаҳ тааладан бул кеселликти жоқ етиўди сорап, ықлас пенен илтижа қылыўы лазым.\nДинимиз пәкликке буйырар екен, кеселликтиң алдын алыў бойынша Ден-саўлықты сақлаў ўәзирлиги тәрепинен усынылған көрсетпелерге қатаң әмел етиў ҳәр бир мусылманның ўазыйпасы.\nКарантин ўақтында мешитлер ҳәм таҳәратханаларда Ден-саўлықты сақлаў ўәзирлиги усыныслары тийкарында ўақты-ўақты менен дезинфекция ислери өткерилсин.\nБундай жағдайларда азық-аўқат, дәри-дармақ ҳәм басқа зәрүр нәрселердиң баҳасын асырыў, жасалма рәўиште жетиспеўшиликти келтирип шығарыў ҳәмде халық ортасында түрли ҳаўлықпалы хабарларды тарқатыў шәръан ҳарамдур.\nБул пәтўа вирус анықланған мусылман мәмлекетлер ҳәм басқа журтлардағы үлкен исламий шөлкемлер ҳәм уламалардың бул мәселедеги пәтўа ҳәм жуўмақларын есапқа алған ҳалда қабыл етилди.\nАллаҳ таала бул кеселликти тез күнлерде жоқ етиўди ҳәм де халқымыз турмысын тынышлық, парахатшылықта даўам етиўин несип етсин! Әмийн!\nМиләдий: 16-март 2020-жыл.\nҲижрий: 21-Ражаб 1441-жыл.


Ўзбекистон БМТга аёллар ҳуқуқлари таъминлангани бўйича ҳисобот беради\n09:33 / 22.10.2015\nЎзбекистон ҳукумати оиладаги зўравонлик ҳолатлари билан кураш чораларини ишлаб чиқди. Делегацияси аъзолари БМТда ушбу қонунда кўзда тутилган, аёл ўз эри томондидан зўрланганда эрнинг жиноий жавобгарликка тортилиши ҳақида ҳамда республикада мажбурий стерилизацияни бекор қилиш, ҳомиладан сақланишнинг хавфсиз усуллари ва кўп никоҳли оилалар сонининг кўпайишини олдини олиш ҳақида айтиб беради.\nАёллар ҳуқуқларини чеклашни тўхтатиш қўмитаси (CEDAW) республика раҳбариятига давлат муассасаларида ва хусусий ташкилотларда аёлларга лавозим бериш борасида бир неча саволлар берди.\nОлдинроқ, ушбу ташкилот республикадаги “эскича тафаккур ҳамда аёл ва эркаклар борасидаги чуқур илдиз отган қолипли қарашлар”га ташвишли мунособат билдирганди. Қўмита ҳукумат ушбу йўналишда қандай ишлар қилаётганлиги билан қизиққан.\nКутилаётган сессияда Аёлларга нисбатан камситишларга барҳам бериш бўйича ишлаб чиқилган Конвенцияга амал қилиниши бўйича 11 давлатдан ҳисоботлар қабул қилиб олинади. Ўзбекистондан ташқари Россия, Ливан, Либерия, Мадагаскар, Малави, Португалия, Словакия, Словения, Тимор-Лешти ва БАА мамлакатлари ҳисобот топширишади.


Мулоҳазаларга жавоб ўрнида | Jahonnoma\nЯқинда Интернетда “Усмон Ҳақназаров”деган “ватанпарвар”нинг номи билан Ўзбекистон ҳақида бир қанча мақолалар эълон қилинди. Агар у ватанпарвар бўлса нега мақоласини рус тилида ёзди?- ҳеч ким сўрамади ҳам. Ваҳоланки ёзишдан мақсади ўзбек халқини огоҳ этиш эканлигини бир нечамарта такрорлайди. Энг қизиғи уни танқид қилганлар ҳам рус тилида ёздилар. Яна ҳам қизиғи тортишувларда рус мустамлакаси, унинг асоратлари ҳақида тўлиб-тошиб гапирилар экан, яна ёзувлар рус тилида эди.\nШу боис бугунга қадар тўла ўзбекча бўлган веб саҳифалар йўқ ҳисоби. Чунки ўзбекчани қойиллатадиган, қуллик аломати бўлган кирилни бир четга суриб қўйиб лотинда ёзадиган ўзбек бугун анқонинг уруғи. Ҳатто ҳукумат ташкил қилган веб саҳифаларда ҳам бу ишни йўлга қўя олишмаяпти.\n« Яна тил ҳақида Тил ҳақида мулоҳазалар »\nMister Qalampir, on June 16, 2012 at 1:48 am said:\n“Қулликнинг аломатлари ёки рандаланган тахтадан чиққан зирапча!”\nЯна тил борасида Сизни безовта қилмоқдаман.\nБиламанки, Сиз тил масаласани кўтарган азиз инсонларимиздан бирисиз, яъни ўзбек ҳалқининг чинакам олимисиз!\nГарчи бошқа дўстларимизнинг фикрларига зид келсада ўз фикрларимни баҳсга тақдим этсам!\nБизлар собиқ СССр вақтида бир нарсани кўрдик, яъни миллатларнинг тинч ва тотув, бахтли саодатли яшаганларни шоҳиди бўлдик. Бир муҳитда бир неча турли халқлар яшаркан, улар ўзаро маданиятлари ҳамда тиллари билан бир бирларига ўрнак бўлишга интилдилар ва бунинг натижасида миллатлар орасида юксалиш кўрсаткичи ошиб борганди.\nҲозирда бир бирига ўрнак бўлаётган кўп тилли халқ Ўзбекистонда мавжудми?


ОХҲТ Би-би-си мухбири ҳибсхонада қийноққа тутилганига оид хабарлардан хавотирда - BBC O'zbek\nОХҲТ Би-би-си мухбири ҳибсхонада қийноққа тутилганига оид хабарлардан хавотирда\nImage caption Миятович хоним бир неча бор Би-би-си мухбирини озод этишга чақириб келган\nОврўпо Хавфсизлик ва Ҳамкорлик Ташкилотининг матбуот эркинлиги бўйича вакили Дуня Миятович Тожикистондаги Би-би-си мухбири Ўринбой Усмон ҳибсхонада юз тутган муносабатдан хавотирда эканини билдирган. Хўжандда маҳкама иши давом этаётган жаноб Усмон ўтган ҳафта тергов чоғида қандай қийноқларга тутилганини ҳакамга гапириб берди.\nСаволга тутилганда, жаноб Усмон 13 июнда ҳибсга олинганида хавфсизлик зобитлари уни қийноққа солишгани, ҳусусан дўппослаб, қўлларини сигарет қолдиқлари билан куйдиришганини айтди.\nУ, шунингдек, ўзи ўқиб турилган иқрорномани ёзиб имзо чекишга мажбурланганини билдирди.\nМиятович хоним бир неча бор Би-би-си мухбирини тез суратларда озод этишга чақириб келган.\nБи-би-си ундан қийноқлар борасида қалқиб чиққан янги маълумотга муносабати ҳақида сўради.\nМиятович: Мен буларни эшитиб аввалгидан ҳам чуқурроқ хавотирга тушганман. Бу масалада Тожикистон ҳукумати мен кутгандек амал қилмади. Ўринбой Усмонов 13 июнда ҳибсга олиниши ортидан хавфсизлик зобитлари томонидан дўппослангани ва ҳатто қўлларига ёниб турган сигарета бостирилганини маҳкамада айтди. Бу ҳар қандай мамлакат учун ҳам ўта хавотирли воқеа. Мен тожик ҳукумати нафақат жаноб Усмонов, балки тутқунликдаги бошқа инсонларга нисбатан ҳам бу каби муносабатни тўхтатишига умид қиламан. Ўринбой Усмонов, шунингдек, мажбурий ҳолда иқрорномага имзо чекканини айтди. Бу ҳам биз айни маҳкама ишида юз тутаётган яна бир муаммо. Мен бу ишни бир неча марта Тожикистон ташқи ишлар вазири билан ҳам, оммавий чиқишларимда ҳам кўтардим. Сўнг қандайдир ижобий ўзгаришлар бўлишини кутгандим ва жаноб Усмонов уй ҳибсига ўтказилганидан мамнун бўлгандим. Аммо, бу етарли эмас. Мен маҳкама иши сўнгида жаноб Усмоновга қарши барча айбловлар бекор қилиниши ва у озод этилишига умид қилаяпман.\nImage caption Ўринбой Усмоннинг қамоқхонада қийноққа солингани ҳақиадги маълумотлар маҳкама жараёнида ошкор бўлди\nБи-би-си: Сиз бир неча бор тожик ҳукумати билан Ўринбой Усмон ишини кўтарганингизни айтдингиз. Улар сизга бирон нима дейишдими бу борада?\nМиятович: Венага келган тожик делегацияси ташқи ишлар вазири менинг мактубимни қабул қилиб олганини ва уни кўриб чиқаётганини маълум қилди. Сўнг эса, мен жаноб Усмонов озод қилингани ва уй ҳибсига ўтказилганини эшитдим. Лекин, халқаро ташкилотлардан ҳеч ким у вақтда жаноб Усмонов терговда қийноққа тутилганини билмаганди. Агар аниқ бир жавоб олганмисиз деб сўрамоқчи бўлсангиз, йўқ, олмаганман. Лекин, тожик делегацияси менга бу ишга жиддий ёндошилаётганини айтди. Тўғри, балки бунга маълум муддат керакдир, лекин тожик ҳукумати бу иш қанча узоққа чўзилса, шунча кўп халқаро босим ошишидан хабардор бўлишини истардим. Жаноб Усмонов узоқ йиллардан бери ишлаб келган ва кўп ҳурматга сазовор Би-би-си мухбиридир. Тожик ҳукумати уни тезда озод қилади деб умид қилаяпман. Яқинда Тожикистонга сафар қилишни мўлжаллаяпман. У ерда журналистларнинг ҳибсга олиниши ва хавфсизлиги борасидаги баъзи қонунларни ўзгартиришга, ҳамда жаноб Усмонов билан учрашиб, унга менинг ташкилотим қандай ёрдам бериши мумкинлигини муҳокама қилмоқчиман.\nБи-би-си: Сизнингча, сиз тилга олган халқаро босим мазкур ишни жиноий ишдан кўра сиёсий ишга айлантириб юбораётгани йўқми? Тожик ҳукумати эса, аксинча, уни жиноий иш қилиб кўрсатмоқчи. Бундай бир зиддият манзарасида илгари силжиб бўладими?\nМиятович: Албатта, бу қийин. Менинг қўлимдан келадиган нарса бу мунтазам равишда очиқ мулоқотга чақиришдир. Мен нафақат Тожикистонни, балки ташкилотимизнинг барча 56та аъзосини журналистларнинг фаолиятига боғлиқ ишлар жиноий иш эмас, балки маъмурий иш деб кўриб чиқишларига ундаб келаяпман. Бу каби маҳкама ишлар кўп ҳолларда сиёсийлаштирилади, лекин менинг якуний мақсадим Ўринбой Усмоновнинг озод этилиши ва бошқа журналистлар эркинлигини таъминлашдир, шундай экан, мулоқот қилишда давом этаман.


Материалы за 28.04.2021 » Урганч шаҳар ҳокимлиги\nУрганч шаҳар ҳокимлиги » Материалы за 28.04.2021\nДаставвал ҳайкал нима ва у жамиятда қандай вазифа бажариши ҳақида тўхталсак. Ҳайкал арабча “катта”, “улуғ шакл” маъноларини билдиради ва тасвирий-амалий санъат намунаси ҳисобланади. Ҳайкаллар бир қарашда шаҳарларнинг кўринишини безаш мақсадида барпо қилинадигандай туюлади, аслида эса улар бирор халқ маданиятининг ривожланиш тимсолини ҳам акс эттиради. Шунингдек, ҳайкаллар ўз даврининг ғоялари ва идеаллари тўғрисида замондошлар ҳамда авлодларни огоҳ қилувчи воситадир.\nҲайкаллар ҳар доим ўз даврининг эҳтиёжи сифатида барпо қилинган. Ҳайкалнинг барпо қилиниши иқтисодийдан кўра, биринчи навбатда сиёсий, мафкуравий ва эстетик мотивларга асосланади. Яъни, мавжуд жамият учун зарур бўлган мафкуравий ғоялар тарбияси, эстетик ва маънавий юксалиш кўрсаткичи сифатида катта аҳамиятга эга бўлади. Иқтисодий манфаатлар эса иккиламчи фонда ўзини намоён қилиб, мамлакатда туризм соҳасидан келадиган даромадларни ошириш имкониятини вужудга келтиради.\nЖаҳон тажрибасига бир назар ташласакда, юқоридаги фикрларимизни асосласак.\nЯпониянинг Ибараки префектурасидаги Ушикуда жойлашган, 1995 йилда қурилган ва умумий баландлиги 120 метрни ташкил қиладиган Ушику Дайбутсу - дунёдаги энг баланд Будданинг бронза ҳайкали. Ваҳоланки, тарих япон жамияти учун ғоянинг, диннинг нақадар катта аҳамиятга эга эканлигини ўтган асрларда ҳам исботлаб берган, бугун ҳам гувоҳи бўлмоқдамиз.\nБаландлиги 103 метр бўлган, Хитойдаги икки нафар Хитой императорлари - Хуангди ва Яндилар қиёфаси акс эттирилган улкан ҳайкаллар. Ижтимоий муаммолар бугун ҳам етарли бўлган, ўз императорларини улуғлаган Хитойда бундай улкан ҳайкаллар кўп. Аммо Хитой ҳукумати улардан қандай манфаат истайди? Асосий манфаат Хитой цивилизациясини дунё тамаддунидаги ўрнини ҳам ўз халқи қалбига мухрлаш, ҳам бутун дунёга “кўрсатиб” қўйиш эмасми?\nРоссиядаги Мамай қўрғонида 1967 йил барпо қилинган баландлиги 84 метр бўлган “Она Ватан чорлайди” ҳайкали. Бу монумент Иккинчи жаҳон урушининг иқтисодий оқибатлари халқ турмушида ҳанузгача сақланиб қолган Совет ҳукуматига нима учун керак эди? Кўп миллатли улкан Иттифоқни ягона ғоя остида бирлаштириш учун эмасми?\nМўғулистондаги Чингизхоннинг 2008 йил 4 миллион доллар сарфланиб 40 метр катталикда барпо қилинган отлиқ ҳайкали. Бугун халқаро муносабатларда унчалик фаоллик кўрсатмайдиган Мўғулистондек мамлакат бунча маблағ сарфлаб маҳобатли ҳайкал барпо қилгандан кўра, Улан-Батордан бошқа ҳудудларга ҳам инфратузилмани етказиш масаласини илгари суришса бўлмасмиди?\nЭнди муддаога ўтсак. Ижтимоий тармоққа жойлаштирилган Урганч шаҳрида Жалолиддин Мангубердига яна катта маблағ сарфлаб ҳайкал ўрнатилаётгани ҳақидаги видеопост юзасидан ўз фикрларимизни баён қилсак.\nҲайкалнинг барпо қилиниши биринчидан миллатимизнинг маънавий эҳтиёжи. Иккинчидан, ўз аждодининг номини абадийлаштириш, хотирлаш ва қадрлаш зарурати, ўз ҳаётини душманга қарши курашдек шарафга бахшида қилган инсоннинг хизматлари эътирофидир. Султоннинг ҳукмдорлик рамзи саналган тулпорга қайтиши миллий ғурур ва шараф тарбиясидир.\nНью-Йоркни тасаввур қилганда Озодлик, Парижни ҳаёл қилганда Эйфел, Бразилия ҳақида ўйлаганда Исо ҳайкаллари кўз ўнгимизда гавдалангандек, ушбу ҳайкал Урганч шаҳрининг рамзига айланажак.\nМаънавият ва маърифат маркази Хоразм вилоят бўлими раҳбари\nСана: 28.04.2021 08:37


6 апрель, 2021, 19:00\nТеглар:Усмон Дембеле | Барселона | Рональд Куман\nSPORTS.uz Европа клублари нишонида турган Усман Дембеле ҳақида фикр юритади.\nЕвро футбол ҳақидаги хабарларни ўқир эканмиз, Усмон Дембеле ҳақидаги қизиқарли маълумотларга тўқнаш келамиз. Француз учун ҳозир «Манчестер Юнайтед», «Ювентус», «Ливерпуль» ва «Интер» жамоалари қизиқиб қолган. Хўш, Усмоннинг трансферидан ким кўпроқ наф кўради? «Барселона» уни олиб қолиши керакми ёки сотиб юбориши? Бугун шу ҳақида батафсил фикр юритамиз.\nКуман даврида ўйини ўсди. Ўтган мавсумда Дембеле жароҳатлар сабабли деярли майдонга ҳам тушмаган эди. Жорий мавсумда эса, аллақачон 9 гол киритишга улгурди. «Ювентус»га қарши меҳмондаги ўйинда ҳам гол урган футболчи тез орада клубнинг асосий вингерига айланади. Агар Гризманн ва Коутиньо сотиб юборилса, Дембеле учун ўйин амалиёти кафолатланади. Секин-асталик билан Усмон аввалги даражасига чиқиб бориши турган гап.\nДембеле ҳали ёш. Омадсизликларга қарамай, амалдаги ЖЧ ғолибини бунчалик эрта сафдан чиқариб қўйиш ноўрин. Сабаби, у эндигина 24 ёшга қадам қўйди. Футболчи ўзининг пик формасига 27-29 ёшида чиқишини инобатга олсак, Дембеле ҳали яна камида 5 йил супер даражада ҳаракат қилиши мумкин.\nТезлик, техника ва зарба. Икки оёқда ҳам бирдек тўп суришга қодир футболчи ҳар қандай қарши ҳужумга мослашган жамоага қўл келиши мумкин. Боз устига, тезлик ва техника борасида ҳам Дембеледа муаммо йўқ. Исталган рақибини бир ўйинда камида беш бор алдаб ўтишга қодир қаҳрамонимиздан тўғри фойдалана оладиган мураббий зарур. Вертикал ҳужумларда Усмон чинакам қуролга айланиши аниқ. Тўғри, концентрация борасида ҳали ишлаш керак, аммо иқтидор бор эканлигини ҳеч ким рад эта олмайди.\nЛапорта унга ишониши шарт. «Барселона»да ҳозир бошқа вариант ҳам йўқ. Неймарнинг ўрнига сотиб олинган футболчининг омадсизлигида тўлиқ Усмонни айблаш ноўрин. Ўз вақтида Неймарни жамоага жалб этишда Луис Энрикенинг топқирлиги қўл келган. Тан олиш лозим, «Барселона»да Усмон Дембеленинг иқтидорини сайқаллашга қодир топ мураббий ишлагани йўқ. Барча келганлар Мессининг атрофида жамоа тузишга уринди.\n200 миллионга тушган трансфер. Усмон учун «Барселона» 135 миллион евро тўлаганига қарамай, турли бонуслар сабабли бу сумма Анча катталашиб кетди. Вингер 4 мавсумдан бери Каталония клуби шарафини ҳимоя қилмоқда. У олган маошларни қўшиб ҳисобласак, «Барса» Дембеле учун 200 миллион евро сарфлаб қўйди. Бу сумма ўзини оқладими? Албатта, йўқ!\nҲомийлар эътибори. Эътиборлиси шундаки, Усмон медиа одам эмас. У «Барселона»да ҳам, Франция терма жамоасида ҳам асосий юлдуз эмас. Термада Нголо Канте, Антуан Гризманн, Поль Погба, Уго Льорис, ва ҳатто Кингсли Команнинг ҳам персонал мухлислари сони уникидан кўра кўпроқ. Тенгдошлари орасида Дембеле Килиан Мбаппедан анча ортда қолиб кетди. Унинг ижтимоий тармоқларидаги обуначиларининг сони жуда кам. Шу боис, бирорта реклама компанияси уни ўзи билан ҳамкорлик қилаётган клубга олиб келиш борасида иш олиб бермаяпти.\nДоимо жароҳат. Каталония клуби сафида Усмон аллақачон 10 жароҳат орттириб олишга улгурди. Ўтган мавсумда у деярли майдонда кўриниш бергани йўқ. Атиги 5 ўйинда тўп сурди холос. Дортмунд клуби сафида ўзининг илк мавсумларини ёш бўлгани учун захира ўриндиғида ўтказган бўлса, Каталонияда жароҳатлар Дембелени ўйинни телеэкран орқали томоша қилишга мажбур қилди. Ачинарлиси шундаки, қаҳрамонимизнинг жароҳати сурункали. Бир неча ойдан сўнг, у яна қайталаб қолиши мумкин. Исталган пайтда сафдан чиқиши мумкин бўлган ҳужумчи билан бирорта гранд шартнома имзоламаслиги аниқ.\nТрансфер суммаси тушиб кетди. CIES Football Observatory нашрининг ҳисоб-китобларига қараганда, Дембеленинг трансфер суммаси ҳозирда 20-30 миллион евро атрофида баҳоланмоқда. Бундан кўриниб турибдики, «Барса» Усман учун 5 баробар кўпроқ пул тўлаган. Бундеслига ўйинларига шиддат билан кириб келган йигитча учун Бартомеу нима сабабдан 135 миллион сарфлагани тушунарсиз.Агар трансфермаркт портали берган маълумотларга суянадиган бўлсак, Дембеленинг трансфер суммаси бир неча баробар тушиб кетганини кўришимиз мумкин.\nМуҳим ўйинларда кўринмай қолади. Дембеле сўнгги мавсумларда қайси муҳим ўйинда гол киритди? «Бетис» ёки «Реал Сосьедад»ни инобатга олмаса, айтарли бирорта муҳим ўйинда Дембеле номи таблода кўриниш бергани йўқ. Усмон асосан рақиб тор-мор келтирилган ўйинда гол киритади холос. ПСЖ билан ўйинда Усман ўйин қаҳрамони бўлиши мумкин эди, аммо сўнгги зарба омадсиз чиқди. Париждаги ўйинда эса, аниқ узатмалари сони 35 фоизни ташкил этди.\nЖанжалкаш ва тартибсиз. Испан нашрларида Дембеленинг ишлари билан оила аъзолари шуғулланиши ҳақида хабарлар пайдо бўлди. Дембелени олдига улкан мақсадлар қўймасликда айблаш мумкин. Қаҳрамонимиз орзусидаги жамоа билан шартнома имзолаган бўлсада, оддийгина кун тартибига риоя қилишни уддалай олмаяпти. Видеоўйинлар сабабли машғулотларни ўтказиб юборгач, у ҳақидаги турли мемлар пайдо бўлишни бошлади. Бора-бора бунга барча кўникиб ҳам қолди. Уни тўғри йўлга солиш мақсадида Пике ва Месси кичик мажлислар ўтказган бўлсада, Усмон ўнглангани йўқ.\nДембеле супер юлдузга айланадими?\nТўғриси, бунга ишониш мушкул. Куман келгач, Дембеленинг ўйинида ўсиш кузатилди, аммо бу жуда кам. Роналду ва Месси 34-36 ёшида ЕЧЛда 5-6 гол киритаётган бир пайтда, 24 ёшли Усман нима билан мақтана олади? Келинг, у сингари 1997 йилда туғилган футболчиларга эътибор қаратамиз. Маркус Решфорд, Габриел Жезус, Донни Ван Де Бек, Юри Тилеманс, Влашич, Эмро Мор, Бриля Эмболо ва Ренату Санчеш…\nУшбу йигитларнинг аксарияти ўз даражасида тўп суришни уддалай олмаяпти. Усман ҳам ўзидан кутилаётган ишончли футболни намойиш этмаяпти. 2022 йилдан эркин агентга айланувчи футболчи билан «Барселона» шартномани узайтирмаслиги мумкин. Ансу Фати сафга қайтса, Месси ҳужумда Дембелесиз ҳам бемалол тўп суришга тайёр. Усмон 24 ёшида ўз жамоасига ҳам кераксизга айланиб қолиши мумкин. Қаҳрамонимиз ўзини қўлга олиши шарт. Катта эҳтимол билан, келаси мавсум унинг учун ҳал қилувчи бўлади. Каталонияда қолишга лойиқ эканлигини исботлаши лозим. Бошқачасига, футбол уни унутиб юборади. Бунга қадар, бу спорт унданда кучли футболчиларни унутиб юборган.


Жомбойлик ёш қутқарувчилар вилоятга боради | Jomboy.uz\nЖомбойлик ёш қутқарувчилар вилоятга боради\nSat, 09/03/2019 - 10:25\nЁшлар иттифоқи туман кенгашида ёш оилаларни қўллаб-қувватлаш, ажримларнинг олдини олиш мақсадида "Мустаҳкам оила барпо этамиз" шиори билан давра суҳбати ўтказилди.\nТадбирда вилоят кенгашининг ёш оилалар билан ишлаш бўлими мутахассиси Н.Муродов, фуқаролик ишлари бўйича туман суди раиси Б.Фармонов, Самарқанд давлат университетининг психология кафедраси катта-ўқитувчиси А.Баҳромова ҳамда тиббиёт, диний идора вакиллари қатнашди.\nДавра суҳбати давомида ёш оилаларда юзага келиши мумкин бўлган келишмовчиликлар, руҳий зўриқишлар ва уларни бартараф этиш чоралари муҳокама қилинди.\nЁшлар иттифоқининг фаол аъзолари узоқ йиллар самарали меҳнат қилиб, нафақага чиққан фахрийлар – Нурилло Исмоилов ҳамда Алибобо Мардиев хонадонида бўлишди. Нуронийлар ёшларга ҳаёт тажрибалари ҳақида сўзлаб бердилар.\nФахрийларга туман кенгаши эсдалик совғалари топширилди.\nСамарқанд ёшлар марказида "Энг намунали сардорлар кенгаши" кўрик-танлови ўтказилди. Ташкилот самарадорлигини ошириш, ўқувчи-ёшларнинг ўзаро дўстлиги, тажриба алмашишини таъминлаш мақсадида ўтказилган тадбирда вилоятимизнинг барча туманларидан 16 жамоа қатнашди.\nТуманимиз номидан иштирок этган 28-умумтаълим мактабининг 6-синф ўқувчиларидан иборат "Зиё" жамоаси 2-ўринни эгаллади.\nЁшларни ҳарбий ватанпарварлик руҳида тарбиялаш, уларда фуқаро муҳофазасига оид билим ва кўникмаларни шакллантириш, қутқарувчиликдай олижаноб касбга меҳр уйғотиш мақсадида "Ёш қутқарувчи" мусобақасининг туман босқичи ўтказилди. Тадбирда туманимизда фаолият кўрсатаётган еттита касб-ҳунар коллежи ўқувчилари беллашди.\n– Етмиш нафар ёшлар ўз маҳоратларини намойиш этиш имконига эга бўлди, – дейди Жомбой маиший хизмат касб-ҳунар коллежи директори Д.Нурматов. – Коллежимизнинг "Сардор" жамоаси мазкур мусобақада муносиб иштирок этиб, биринчи ўринни эгаллади. Ўйлаймизки, вилоят босқичида ҳам яхши натижа қайд этишади.


ҲАЛОЛ НИМА-Ю, ҲАPОМ НИМА? - AmuNews.uz - энг сўнгги янгиликлар\nҲАЛОЛ НИМА-Ю, ҲАPОМ НИМА?\nИсломда мусулмон инсон учун ҳалол ва ҳаромнинг фарқини ажрата билиши ўта зарурий фарз амал ҳисобланади. Илм ўрганишнинг ўзи бир фарз бўлганлиги боис, ҳалол ва ҳаромни ажрата билиш ҳар бир мусулмон ва муслима учун шарт. Бу масалада фиқҳ бўйича етук олим-уламоларимиз мукаммал илмий ишлар ёзишган, ёзишмоқда.\nМуқаддас Қуръони Каримда бошқа масалалар каби бу масала ҳам батафсил баён қилиб берилган бўлиб, бирон нарсанинг ҳалол (мубоҳ)лиги ёки ҳаромлик ҳукми фақат оят ва ҳадис билан собит бўлади.\n“Ҳалол” – сўзи луғатда тугунни ечиш деган маънони беради. Шариат аҳкомларида эса ҳаромлик тугуни ечилиб, ҳаромлик сифати қолмаган нарсаларга “ҳалол” деб айтилади. Чунки ҳаром нарсада фойдаланишимизни ман қилувчи тугуни бўлади, ҳалол нарсада эса шу тугун бўлмайди.\nПайғамбаримиз (с.а.в.) айтадилар: – “Албатта, ҳалол очиқ-ойдиндир. Албатта, ҳаром очиқ-ойдиндир. Ва икковлари орасида шубҳали нарсалар бордир. У (шубҳали) нарсаларни одамларнинг кўплари билмаслар. Бас, ким шубҳадан сақланса, дини ва обрўси учун покланган бўлади. Ким шубҳаларга тушса, ҳаромга тушади. Бу худди қўриқхона атрофида (ҳайвон) боққан чўпонга ўхшайди. Ундан ўтлаб қўйиши турган гап.\nОгоҳ бўлинглар! Албатта, Аллоҳнинг қўриқхонаси Унинг ҳаром қилганларидир. Огоҳ бўлинглар! Албатта, жасадда бир парча гўшт бордир. Қачон у солиҳ бўлса, жасаднинг ҳаммаси солиҳ бўлур. Қачон у бузуқ бўлса, жасаднинг ҳаммаси бузуқ бўлур. Огоҳ бўлинглар! Ўша – қалбдир”. (Нўъмон ибн Башир (р.а.)дан ривоят қилинган ҳадис).\nҲаром – шариатда уни тарк қилиш узил-кесил талаб этилган нарсалардир. Тарк қилиш талаби узил-кесил ва лозим эканлиги феълнинг моддасига қараб билинади. Яъни, “ҳаром” деган лафз очиқ-ойдин баён қилиниши ёки “ҳалол эмас” деган маъно келиб чиқиши ҳам мумкин. Аллоҳ таоло Бақара сурасида бундай марҳамат қилади: “...Аллоҳ савдони ҳалол қилган, рибони эса ҳаром қилган”. (275-оят мазмуни). Бу ерда ҳаром сўзи очиқ-ойдин ишлатилаётганлиги сабабли рибонинг ҳаромлигини лафзнинг ўзидан билиб олсак ҳам бўлади.\nШунингдек, ҳаромдан қайтаришнинг ифодаси – нахйи – қайтариш маъносидаги феъл билан келиши ҳам мумкин ва ана шу қайтаришда ушбу ҳукмнинг узил-кесил бажарилиши лозим эканлигини билдирувчи ишора ҳам бўлади. Масалан, Аллоҳ таоло Исо сурасининг 32-оятида мўъмин-мусулмонларни зинодан қайтариш учун бундай деб ҳукм қилган: – “Ва зинога яқинлашманглар”. Яқинлашиш мумкин бўлмаган нарсанинг ўзи унданда оғирроқ бўлади. “Зино қилманглар” деган қайтариқдан кўра, “Зинога яқинлашманглар” деган ҳукм жуда қаттиқ ҳукмдир.\nикки қисмга бўлинади. Яъни, ўзи ҳаром нарса ва бошқа нарсанинг сабабидан ҳаром бўлган нарса. Ўзи ҳаром нарсани шариат аввал-бошдан ҳаром қилган. Шу сабабли ҳеч қандай шартсиз, изоҳсиз у ҳаром ҳисобланади. Масалан: зино, ўғирлик, таҳоратсиз намоз ўқиш, ўлимтик гўштини ейиш, ўзига маҳрам бўлиш ҳуқуқидаги аёлни никоҳига олиш, ароқ ва бошқада маст қилувчи ичимликлар ичиш, тўнғиз гўштини ейиш, ноҳақдан одам ўлдириш, одамларнинг молини ўғирлаш, ботил йўллар билан бировнинг молини ўзлаштириб олиш каби ишлар. Буларнинг ҳеч қандай шарти, муқаддимаси йўқ, қаерда бўлса-да – ҳаром. Улар Қуръонда, ҳадисда ва шаръий аҳкомларда аввалдан қатъий тарзда эълон қилинган. Мабодо мукаллиф инсон ушбу ҳаром нарсалардан биронтасини билиб-билмай қилса, ношаръий ботил ишни қилганлиги учун Аллоҳ олдида гуноҳкор бўлади.\nБошқа нарсанинг сабабидан ҳаром бўлган нарсалар аслида шариатда ҳаром бўлмаган, аммо кейинчалик бир ҳаётий сабаб орқали бу нарса ҳаромга айланган.\nБир одам жуда мақбул қилиб ибодатлар қилар ва намозларини ҳам ўз вақтида адо этар эди. Аммо у тўғри йўлдан адашади. Ноҳақ бировни уриб, кийим-бошини тортиб олади ва ушбу кийимда намоз ўқир эди. Ёки бировнинг уйини зўравонлик ва ҳийла йўллари билан тортиб олиб, ўша уйда намоз ўқир эди. Ғосиб, яъни таловчи ғосиб қилинган кийимда, ёки ўзи ноҳақ тортиб олган уйда ўқиган намози шаръан ботил бўлмаса-да, фарзи адо этилган бўлиб, гуноҳ ишга аралашганлиги сабабли намози савобсиз, ўзи гуноҳкор бўлади.\nҲаром ва нопок нарсалар, аслини олганда жуда оздир. Ер юзидаги ҳалол неъматларни эса санаб адоғига етиш мушкул. Шу ўринда Сиз муҳтарам газетамиз мухлислари учун ҳалол ва ҳаром важларнинг рўйхатини бирозгина бўлса-да қаламга олиб, эътиборингизга ҳавола этишни маъқул кўрдик:\nодам ўз биродарини ва бошқаларни ҳам алдамоғи ҳаром. Қарз берган кишига олган нарсасининг муқобилидан ёмон нарса берилмайди. Бузуқ ва айбли, нуқсонли нарсалар ошкора билдириб сотилади. Илм ва фазилат соҳибларидан бошқа кишиларнинг қўлини ўпган киши фосиқ ҳисобланади. Ваъда қилинган нарсадан қайтмоқ – ҳаром. Етимга иш ҳақисиз иш қилдирмоқ – ҳаром. (Иш ҳақисиз ишлатувчи киши етимнинг устози бўлса ҳам, туғишган биродари бўлса ҳам – ҳаром. Фақат унинг онасигина бундан мустасно).\nМакруҳ деб шариат уни тарк этишни узил-кесил ва лозим сифатда, яъни қатъият билан талаб қилмаган нарсаларга айтилади. Макруҳнинг ҳукми шуки, уни қилувчи киши жазога ҳам тортилмайди. Аммо маломатга сазовор бўлади.\nҲанафийлар наздида макруҳ икки хил бўлади – макруҳи таҳримий ва макруҳи танзиҳий.\n“Макруҳи таҳримий” – ҳаром макруҳ. Унинг ҳаромдан фарқи шуки, ҳаромнинг қайтариғи қатъий далил билан, Қуръон оятлари ва Пайғамбаримиз (с.а.в.)нинг суннатлари билан қатъий собит бўлган. Макруҳи таҳримий – ҳаромдан кўра кучсизроқ, “қилиб бўлмайди” деб айтилган ишлар жумласидандир. Уни қилган киши кофир бўлмайди. Аслида ҳанафийликда макруҳи таҳримий ҳаромга яқин нарса деб айтилган. Буни Абу Ҳанифа ва Абу Юсуф (р.а.)лар айтиб кетишган.\n“Макруҳи танзиҳий” – шариатда буни тарк этиш қатъий талаб этилмаган нарсадир. Масалан, мушук ёки бирон йиртқич қуш теккан сувдан таҳорат олиб бўлмайди, каби суннати муаккада ишларни тарк қилиш кабилар “макруҳи танзиҳий” дейилган. Макруҳи танзиҳийни қилган киши жазога тортилмайди, қилмаган эса гуноҳкор бўлмайди. Лекин афзалини қилмасдан, паст ишни қилган ҳисобланади.\nТаклифий ҳукмлар бешта бўлиб, вожиб, мандуб, ҳаром, макруҳ ва мубоҳлардан иборат.\nМубоҳ – эълон қилинган, рухсат қилинган деган маънони англатади. Фиқҳ уламоларининг наздида, шариат мукаллиф бандага қилиш ёки қилмаслик ихтиёрини бериб қўйган нарса – мубоҳдир. Мубоҳни қилганга савоб ва қилмаганга гуноҳ ҳам йўқдир.\nФуқоҳаларимиз томонидан атрофлича ўрганиб чиқилиб, ҳалол ва ҳаромга ажратилган ҳайвонлар уч турга бўлинган:\n- Сув ҳайвонлари. Ҳанафий мазҳабига кўра, бунда фақат балиқ ҳалол дейилган. Бошқа мазҳабларда эса сув ҳайвонларининг барчаси ҳалол дейилади.\n- Қуруқликдаги ҳайвонлар. Булар ҳам бир неча турга бўлинади: қони аслида йўқ ҳайвонлар (чигиртка, пашша, чумоли, асалари, қурт, ўргимчак, чаён, кана, суварак, қўнғиз кабилар. Булардан фақат чигиртка ҳадисда ҳалол дейилган. Қолганлари – ҳаромдир), оқадиган қони йўқ ҳайвонлар (илон, калтакесак, эчкемар, сичқон, каламуш, типратикан кабилар. Буларнинг ҳаммаси ҳаром саналади) ва оқар қони бор ҳайвонлар (булардан туя, қорамол, қўй, эчки, қўтос ва от – ҳалол сифатида қабул қилинган. Хачир ва эшак, чўчқа – ҳаромдир). Паррандалардан эса тирноқли ва чангали бўлмаганлари, хонакилаштирилганлари, яъни товуқ, ғоз, ўрдак, туяқуш, кабутарлар – ҳалолдир.\nЁввойи ёки хонаки мушук ва итлар – ҳаром. Йиртқичларнинг қозиқ тиши борлари ва қушларнинг тирноқли, чангали борлари – ҳаром. Ёввойи буқа, ёввойи эчки, ёввойи қуён – ҳалол. Мусича, ҳубаро – тўқалоқ, турна, бирқозон – ҳалол.\nАёл киши мол сўйса бўлади. Аммо исломда бу тоифа “ожизалар” жумласидан бўлганлиги боис эркак кишининг сўйгани мустаҳаб бўлади. Аммо заруратдан ва бошқада узрли сабаблардан бўлса, аёл кишининг, гарчи у ҳайз кўрган бўлса ҳам, сўйиши исломда ҳалол дейилади.\nҲанафий мазҳабида мол сўйганда қуйидаги етти нарса ҳаром дейилган: эркак ҳайвоннинг закари, мояги, урғочи ҳайвоннинг жинсий аъзоси, ҳайвондаги без, ҳайвондан оққан қон, ўт пуфаги, умуртқа орасидаги ҳаром мағиз. Пайғамбаримиз (с.а.в) ушбу етти нарсанинг ҳаромлиги сабабли уларни ейишдан биз умматларини қайтарганлар.\nБиз мусулмон биродарларимизнинг ҳалол ва ҳаромни қисман бўлса-да, фарқлашларига кўмаклашиш мақсадида ушбу мақоламизда бу масалага имкон қадар ёндашишга ҳаракат қилдик. Аллоҳ таоло барчамизни соғлом ва покиза қалб эгаларидан, ҳалол йўл билан ризқланадиган бандаларидан қилсин!\nВаллоҳи аълам бис савоб!\nҚодирберган ҳожи ЖУМАМУPОДОВ,\nмеҳнат фахрийси, исломшунос.


Осиё чемпионати иштирокчилари тантанали равишда кутиб олинди\nЖорий йилнинг 17-21 октябрь кунлари Жанубий Кореянинг Чинчон шаҳрида велотрек йўналиши бўйича Осиё чемпионатида муваффақиятли иштирок этган велоспортчиларимиз юртимизга қайтиб келишди. Уларни Ислом Каримов номидаги Тошкент халқаро аэропортида Ўзбекистон велосипед спорти Федерацияси, Ўзбекистон Миллий олимпия қўмитаси ҳамда Жисмоний тарбия ва спорт вазирлиги мутасаддилари, ёш велоспортчилар ҳамда оммавий ахборот воситалари ходимлари иштирокида тантанали равишда кутиб олинди.\nЖорий йилнинг 17-21 октябрь кунлари Жанубий Кореянинг Чинчон шаҳрида велотрек йўналиши бўйича бўлиб ўтган Осиё чемпионатида қитъамизнинг 25 дан ортиқ давлатидан 700 нафар га яқин спортчилар иштирок этдилар.\nАёллар ўртасида очколар бўйича гуруҳ пойгаси йўналишида иштирок этган ҳамюртимиз Ольга Забелинская энг юқори натижа қайд этиб Токио 2020 Олимпия ўйинларига қимматли рейтинг очкони қўлга киритди. Худди шу йўналишда ўсмирлар ўртасида кечган пойгада иқтидорли спортчи Беҳзодбек Раҳимбоев бронза медальни қўлга киритди.\nШу тариқа велотрек бўйича Ўзбекистон миллий терма жамоаси Жанубий Кореянинг Чинчон шаҳри мезбонлик қилган катталар ва ўсмирлар ўртасидаги Осиё чемпионатида 1 та олтин ва 1 та бронза медалларини қўлга киритдилар.


Қорақалпоғистонлик доцентлар Орол тубига саксовул билан бирга бошқа ўсимликни экишни таклиф этмоқда — ekolog\nҚорақалпоғистонлик доцентлар Орол тубига саксовул билан бирга бошқа ўсимликни экишни таклиф этмоқда\nОролнинг қуриган майдонида олиб борилаётган ишлар, хусусан, саксовул экиш борасидаги ҳаракатлар нафақат юртимиз, балки жаҳон ҳамжамиятининг эътиборини тортмоқда. Ҳудудда яшил қоплама яратиш юмушларига мамлакатимиздаги ҳар бир давлат ва жамоат ташкилоти ўз улушини қўшиш истагини билдираётгани диққатга сазовор.\nҚайсидир вазирлик ва ташкилот вакиллари экиш ишларида фаол қатнашаётган бўлса, яна қайсидир ташкилот ҳашарчиларга ўз ихтиёри билан озиқ-овқат маҳсулотлари жўнатаётир.\nНукус давлат педагогика институти доцентлари Абдураҳмон Сапаров ва Муратбай Балтабаев ҳам бу борада ўз таклифларини билдирди. Яъни, Орол денгизининг қуриган майдонига саксовул билан бирга оқ черкез ўсимлигини ҳам экишни тавсия қилишмоқда. Улар саҳрода ўсадиган асосий фитоселиорант черкез ўсимлигидан ўрмонзор барпо қилиш келгусида чорвачилик учун ҳам, экология учун ҳам фойда бўлишини таъкидлашмоқда.\n– Оролнинг қуриган майдонида бошланган амалий ҳаракат кўпчилик қатори биз, биологларни ҳам беҳад қувонтирди, – дейди Нукус давлат педагогика институти Ботаника, экология ва уни ўқитиш методикаси кафедраси доценти М.Балтабаев. – Ҳозир бу ерда 500 минг гектар майдонга экилаётган саксовул келажакда ҳудудда чорвачилик ривожланишига, биохилма-хиллик ортишига ишонч уйғотмоқда. Саксовул ўрмонзорлари барпо этилаётгани энг тўғри қарор. Албатта, иш осон кечаётгани йўқ, саксовул уруғини етказиб бериш ҳам енгил юмуш эмас. Бизда ушбу майдонларга саксовул билан бирга чўл шароитига чидамли ўсимлик – оқ черкез ҳам экиш яхши натижа беради, деган фикр туғилди.\nДарҳақиқат, Қорақалпоғистон флорасида черкезнинг икки – оқ ва қора тури мавжуд. Черкез асосан Қизилқум ва Устюртда кенг тарқалган. Оқ черкезнинг бўйи 3 метргача етади. Йирик бутоқли ўсимлик. У Қорақалпоғистоннинг барча қумли чўл ҳудудларида ўсади.\nОқ черкез, шунингдек, қимматли омухта ем ҳамдир. Уни чорва, хусусан, туя ва қўй-эчки йил давомида иштаҳа билан ейди. Унинг кузги уруғи эса ёғли ўт-ем бўлиб хизмат қилади.\n– Черкезнинг дориворлик хусусияти ҳам бор, – дейди биология фанлари номзоди, доцент А.Сапаров. – Унинг меваси ва шохларида қон босими ва оғир асаб касалликларини даволашда қўлланиладиган алькалоидлар – салсолидин ва сальсолин мавжуд. Бу ўсимликдан тиббиёт соҳасида ҳам кенг фойдаланса бўлади. Албатта, олимлар ушбу ўсимликни ўрганишга катта эътибор қаратмоқда. Шунга қарамасдан, Қизилқум шароитининг экологик таъсирини ҳисобга олган ҳолда, черкезнинг ўсиши ва ривожланиши етарли даражада ўрганилмаган. Черкез қумни мустаҳкамлашда асосий ўсимликлардан бири. Сабаби, у тузли тупроққа ва чўлга чидамли, томири кучли ривожланиш хусусиятига эга. Қўшимча томирлар пайдо қила олади. Асосийси, кўп сув талаб қилмайди. Ўзида органик модда пайдо қилиб, узоқ вақт сақлайди. Унда протеин жуда кўп миқдорда бўлиб, куз-қиш мавсумида унумдор озуқабоп ўсимлик сифатида хизмат қилиши мумкин.\nЧеркез июль ойида гулга киради, меваси сентябрь ойида пишади, октябрь-ноябрь ойларида уруғи терилади. Баргининг узунлиги 3 сантиметргача бўлиб, март-апрель ойларида куртак отиб ривожланади. Уни кўчатдан кўпайтирганда биринчи йилнинг ўзидаёқ яхши кўкаради.\nТабиий яйловларда оқ черкез кам учрайди ва унда ўртача ҳосил гектарига 4-5 центнерни ташкил қилади, холос. Лекин маданий шароитда ҳосилдорлиги биринчи йилдаёқ гектарига 14 центнергача етади.\nМутахассисларнинг таъкидлашича, унинг уруғи қанча кўп сақланса, унумдорлиги шунча пасайиб боради. Уруғнинг фақат 4-5 ой сақланганини экиш мақсадга мувофиқ.\n“Гулчинор”га сув келди! Етти ой аввал кўтарилган муаммо ҳал бўлди\nСУВ — ҲАЁТ МАНБАИ\nПЛАСТИК -ИНСОНИЯТ КУШАНДАСИ\n70 ёшли оёқсиз хитойлик фуқаро 19 йилда 17000 дона дарахт кўчатини ўтқазди\n“ОРОЛГА МАДАД” ШИОРИ ОСТИДА ЭКОЛОГИК ТАДБИР ЎТКАЗИЛДИ\nСУВНИ ҚАНДАЙ ҲОЛАТДА ИЧГАН МАЪҚУЛ?\nПокистонда тоғ эчкилари қутқарилмоқда


Сурия бўйича янги анжуман 23 ноябрга тайинланди - www.Voydod.net\nСурия бўйича янги анжуман 23 ноябрга тайинланди Bo'limi: Новости Мира\n5 Араб давлатлари лигаси (АДЛ) бош котиби Набил ал-Арабий Сурия бўйича“Женева- 2” деб номланувчи кейинги тинчлик анжумани 23 ноябрда ўтказилишини маълум қилди. Россия ва АҚШ ташаббуси билан ўтказиладиган ушбу анжуманда Сурия ҳукумати ва мухолифотивакиллари қатнашиши лозим. Бироқ ҳозирнинг ўзидаёқ Суриядаги асосий мухолифот кучларидан бири ҳисобланганСурия миллий кенгаши “Женева- 2” анжуманида қатнашишдан бош тортди.\nҚайд этибўтамиз, Сурия бўйича дастлабки анжуман 2012 йил июнида бўлиб ўтганди. Тадбир давомида БМТнинг собиқ бош котибиКофи Аннаннинг Сурия ҳукумати ва мухолифоти вакилларидан иборат ўтиш даври ҳукуматини ташкил этишни кўздатутувчи режаси тасдиқланган эди. Аммо ушбу таклиф амалга оширилмасдан қолди.\nНоябрьойида ўтказиладиган анжуманда Сурияда кимёвий қурол қўлланишига доир масала кўтарилади, чунки айнан шундансўнг мамлакатдаги вазият кескин тус олди. Заҳарловчи зарин гази ҳужуми оқибатида Дамашқда минглаб одамларҳалок бўлди.Манба:www.darakchi.uz Barcha izohlar: 0


Арлялик қиз - 3 Июля 2018 - www.SheJoT.CoM\nГлавная » 2018 » Июль » 3 » Арлялик қиз\nТегирмонимдан қишлоққа тушиш учун йўл бўйида жойлашган катта хўжалик этагидаги сердарахт ҳовли ёнидан ўтиш лозим. Бу оддий қишлоқ уйи: олд томондан қараганда қизил черепиция, том устига қадалган флюгер, пичан ортадиган чиғир шундоққина кўзга ташланади. Том орасидан илдизи қорайган пичан боғламларининг хийла қисми ташқарига чиқиб қолган. Негадир бу уйнинг кўриниши мени ажаблантирди, ёпиқ дарвозаси юрагимни сиқди. Билмайман. Ўша томондан эсадиган ел ҳам менга совуқ туюлди. Атрофда миқ этган товуш эшитилмайди. Ўтган-кетганга ҳуришни канда қилмайдиган итлар ҳам жимиб қолган. Товуқлар ивирсиб юришади. Ҳатто хачир ҳам бўйнидаги қўнғироқни жиринглатишни истамаётгандек. Деразалардаги пардалар, мўридан чиқаётган тутун ҳисобга олинмаса, бу ҳовлида одам яшаши билинмайди.\nКеча қоқ туш маҳали қишлоқдан қайтаётган эдим. Жазирамада юрмаслик учун дарахтлар сояси тушиб турган девор тагига ўтиб олдим… Уйнинг олдида ишчилар аравага пичан ортишарди…Дарвозалар очиқ эди. Ўтиб кетаётиб ҳовлига кўз ташладим ва калта камзулли, йиртиқ иштондаги баланд бўйли, қордек оппоқ соқолли чолни кўрдим; у қўлини бошига тираганча катта тош столда ўтирарди. Мен тўхтаб қолдим. Ишчилардан бири менга пичирлаб гапирди:\n– Тсс! Хўжайин… У ўғли фалокатга учрагандан бери шундай бўлиб қолган .\nШу пайт олтин суви югуртирилган катта ва нақшинкор ибодат китобини кўтарган аёл билан бола ёнгинамиздан ўтиб кетишди-ю, фермага кириб кўздан узоқлашди.\n– Бека ва кенжатой черковдан ибодат қилиб қайтишяпти. Улар тўнғич ўғиллари Жан ўз жонига қасд қилганидан бери у ерга қатнашади…Оҳ, жаноб! Қандай бахтсизлик!.. Отаси ҳали ҳам марҳумнинг кийимини кийиб юрибди. Ундан сира айрилгиси келмайди…\nМен ҳикояни охиригача билгим келди ва аравага чиқиб, пичанга ўтирганча, бу ҳаяжонли воқеа тафсилотини тингладим…\nУни Жан деб аташарди: камтар, арслондек бақувват, йигирма ёшларни қоралаган кўнгилчан деҳқон йигити. Қизлар ундан кўз узишолмасди. Аммо, унинг хаёлини Арля амфитеатрида тасодифан учратиб қолган қиз, духоба ва майин ипак тўрга бурканган арлялик жонон эгаллашга улгурган эди. Жаннинг муносабатларига аввало унинг оиласи хайрихоҳлик билдиришмади. Қизнинг отаси бу ерлик эмас, аксига олиб қиз ҳам енгил табиатли деган ном олишга улгурганди. Бироқ Жан бутун борлиғи билан арлялик томон талпинарди.\nУ шундай дерди:\n– Унга уйланмасам- ўламан.\nНима ҳам қила олишарди. Тўй йиғим-теримдан сўнг ўтказиладиган бўлди.\nШундай қилиб, якшанба оқшомида бутун оила дастурхон атрофида эди. Овқатланиш деярли тўй зиёфатига айланди. Албатта, у ерда келин йўқ, шундай бўлса-да, унинг соғлиғи учун бир неча бор қадаҳ кўтарилди… Шу пайт эшик олдида бир йигит пайдо бўлди ва қалтироқ овозда уй хожаси Эстев билан гаплашмоқчилигини айтди. Эстев кўчага чиқди.\n–Хўжайин,- деди йигит,- сиз ўғлингизни ярамас қизга уйлантирмоқчимисиз?! Икки йилдан бери қиз билан ошиқ-маъшуқман. Мен буни сизга айтяпманми, демак, исботлай ҳам оламан. Мана сизга хатлар!.. Ота-онаси ҳам ҳаммасини билишади ва уни менга узатишга ваъда беришганди; бироқ унга ўғлингизни унаштирганингиздан бери на улар, на нозаниннинг ўзи мени ортиқ танимай қолишди…Аммо менимча, бу гаплардан сўнг у бошқа одамнинг хотини бўла олмайди.\n– Хўп, майли!- деди Эстев хатларни кўздан кечираётиб,- киринг, бир стакан мускат ичинг.\n– Раҳмат! Мени чанқоқ эмас, дард қийнаяпти.\nОта ҳеч нарса бўлмагандек ортига қайтди. Стулга ўтирди ва аввалгидек қувноқ ҳолда овқатланди…\nШу кеча Эстев тоға далага ўғли билан кетди. Улар уйга узоқ вақт қайтишмади; қайтиб келишганда эса она уларни кутиб ўтирарди.\n– Хотин,-деди хўжайин ўғлини унинг олдига олиб келиб,- унга таскин бер, у ғамга ботган…\nЖан бўлиб ўтган гаплардан хабар топишига қарамай, қизга муносабатини ўзгартирмади. Уни кучлироқ севиб борарди. Фақат Жан шўрлик ўзини мағрур ва босиқ тутишга уринар, ана шу ҳолати унга азоб бера бошлаган эди. Баъзида у бурчак-бурчакларга биқиниб оларди. Баъзан эса ўзини ишга урар, алам устида бир ўзи ўнлаб одамларнинг ишини бажарарди…Кечалари шафақ нурларига уйғунлашган шаҳар қўнғироқлари аниқ кўринмагунча Арля йўлларини кезиб юрарди. Шундан сўнг ортга қайтарди.\nУни доимо бундай ғамгин ва ёлғиз ҳолда кўрган ота-она нима қилишни билишмасди. Бирор фалокат юз беришидан юрак ҳовучлашарди. Бир сафар она овқат устида ёш тўла нигоҳи билан қараб деди:\n– Жан, ўғлим, агар сен уни чиндан ҳам севсанг, усиз ҳаётингни тасаввур қила олмасанг, у билан бахтли бўлишингга ишонсанг, биз сени унга уйлантиришга розимиз.\nОтанинг боши беихтиёр эгилди.\nЖан маъноли бош чайқади ва ташқарига чиқди.\nШун кундан бошлаб у ўз ҳаёт тарзини ўзгартирди, ота-онасини тинчлантириш учун қувноқ бўлиб кўринишга ҳаракат қилди. Рақс кечаларида, қовоқхоналарда, байрамларда яна пайдо бўла бошлади.\nОта "У соғайиб қолди…" деб ўйларди. Лекин онанинг кўнглидаги ғашлик тарқамаган, ўғлини аввалгидан ҳам купрок кузата бошлаган эди. Жан укаси билан ипак қурти боқиладиган уй ёнида ухларди; бечора она эса уларнинг ётоғига яқин жойга каравотини қўйди. Ипак қуртларидан хабар олиш - онанинг ўғлидан бохабар бўлиб туриши учун ўйлаб топилган баҳона эди.\nНиҳоят, фермерлар ҳомийси Муқаддас Элигия куни ҳам келди.\nФермада байрам бахтсизлик билан бошланди…\nБарчага шатонеф узатилди, оддий вино эса сероб эди. Кейин мушакбозлик бошланди, барча дарахтларга рангли фонарлар илинди.\nМуқаддас Элигияга шарафлар бўлсин!\nҲатто Жан ҳам хурсанддек кўринди: у онасини рақсга таклиф қиларкан, бечора аёл севинганидан йиғлаб юборди.\nЯрим тундагина ухлашга ётишди. Барча дам олишга муштоқ эди. Лекин Жан ухламади. Кейинчалик укасининг айтишича, у кечаси билан йиғлаб чиқибди. Ҳали тонг ёришмай, онанинг қулоғига кимнингдир ётоқхонадан югуриб ўтгани эшитилди. Унинг юраги безовта бўлаётган эди.\n– Жан, сенмисан?\nЖавоб бўлмади; у аллақачон зинапояда эди.\nОна бир сапчиб тушди:\n– Жан, қаёққа?\nЖан чердакка кўтарилди; она унинг ортидан чиқди:\n– Болажоним, Худо хайрингни берсин!\nЖан эшикни ёпди ва зулфинни туширди.\n– Жан, болагинам, Жан, жавоб бер! Нима қилмоқчисан?\nОна қалтироқ, серажин қўллари билан зулфинни пайпаслаб ахтарарди. Ойна очилиб, ҳовлига ётқизилган плита устидан гурсиллаган овоз эшитилди. Ҳаммаси бир зумда тугади.\n"Мен уни ҳаддан ташқари кучли севаман… Яхшиси, мен кетаман". Бу Жаннинг сўнгги қарори эди. Эҳ, нақадар ожизмиз биз одамлар!\nШу тонгда одамлар Эстевлар ҳовлиси томондан келаётган аламли йиғи товуши кимникилигини билолмай донг қотишди.\nҲовлидаги тош стол ортида тонгги шабнам ва қондан ҳамма ёғи ҳўл бўлган она ўғлининг устида ҳасрат билан кўз ёш тўкарди…\n Шамол тезлиги ва йуналишини аниклайдиган асбоб\nКатегория: HIKOYALAR / ХИКОЯЛАР | Просмотров: 240 | Добавил: iphone | Теги: #news, #Yangiliklar, #uznews, #новости, #xabarlar, #newsuz, #habarlar, #Yangilik, #ahborot | Рейтинг: 0.0/0


ҚАРИНДОШЛИК РИШЛТАЛАРИНИ МУСТАҲКАМЛАЙЛИК — Zamaxshariy.uz\nҚАРИНДОШЛИК РИШЛТАЛАРИНИ МУСТАҲКАМЛАЙЛИК\n6 августа, 2019 admin Мақолалар\n“Албатта, Аллоҳ адолатга, эзгу ишларга ва қариндошга яхшилик қилишга буюради ҳамда бузуқчилик, ёвуз ишлар ва зулмдан қайтаради. Эслатма олурсиз, деб (У) сизларга (доимо) насиҳат қилур”.\n“Аллоҳга ибодат қилингиз ва Унга ҳеч нарсани шерик қилмангиз! Ота-оналарга эса яхшилик қилингиз! Шунингдек, қариндошлар, етимлар, мискинлар, қариндош қўшнию бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинг)! Албатта, Аллоҳ кибрли ва мақтанчоқ кишиларни севмайди”).\n“Улар Аллоҳга берган аҳдларига вафо қиладиган ва “ал-Мийсоқ”ни (ваъдани) бузмайдиганлардир. Улар Аллоҳ боғланишга буюрган нарсаларни (яъни қариндошлар билан алоқани) боғлайдилар, Парвардигорларидан қўрқадилар ва (охиратда) ҳисоб-китобнинг нохуш кечишидан чўчийдилар”.\n“Кимни ризқу рўзи кенг бўлиши ва умри узоқ бўлиши хурсанд этса, бас у силаи раҳм қилсин, яъни қариндошлик ришталарини мустаҳкамласин” (Имом Бухорий ва Муслим). Бирон-бир киши: “Мен қариндошларимга силаи раҳм қиламан, улар мендан узилиб кетадилар, қанчалик уларга яхшилик қилсам, менга ёмонликни раво кўрадилар, уларга яхши муомалада бўлсам, буни асло эътиборга олмайдилар”, деган ўйда силаи раҳмни узиб қўймасин. Пайғамбаримиз (соллаллоҳу алайҳи ва саллам) баъзи саҳобалар шундай шикоят қилишган вақтда уларни ёмонликка ёмонлик билан жавоб беришдан қайтарганлар. Уларга чиройли муомалада бўлишга, қариндошлик ришталарини асло узмасликка чорлаб, шундай деганлар: “Қариндошларига оқибат қилмайдиган одам қариндош эмас, балки узилиб қолган қариндошлик алоқаларини тикловчи одам қариндошдир”\n“Агар (имондан) бош тортсангиз, аниқки, сизлар ерда бузғунчилик қиларсизлар ва қариндошларингиз (билан ҳам алоқаларингиз)ни узасиз, албатта. Ундай кимсаларни Аллоҳ лаънатлагандир, бас, уларнинг (қулоқларини) “кар”, кўзларини “кўр” қилиб қўйгандир”.\n“Бундайлар Аллоҳ аҳдини маҳкам қилганидан кейин бузишади, Аллоҳ уланишга буюрган қариндошлик ришталарини кесишади ва ер юзида бузғунчилик қилишади, ана шулар зиёнкорлардир”.\nБоғот тумани “Ғоиб бобо” масжиди имом-хатиби\nPrevious Post:ОИЛА МУСТАХКАМЛИГИНИНГ АСОСИ БУ ТОТУВЛИКДИР\nNext Post:МИЛЛАТЛАРАРО ТОТУВЛИК БАҒРИКЕНГЛИК ОМИЛИ


Advice.uz – энди ҳар ким ҳар ерда бепул юридик маслаҳат олиши мумкин » Ўзбекистон янгиликлари – Zamin.uz\n22 май 2019, 20:49\nАдлия вазирлигининг онлайн бепул юридик маслаҳат беришга йўналтирилган advice.uz платформаси ишга тушгани ҳақида хабар берилган эди. Пойтахтда 25-27 апрель кунлари ўтказилган Tashkent Law Spring халқаро юридик форуми доирасида платформанинг тантанали ишга туширилиш маросими бўлиб, жаҳон ҳамжамиятига ҳам у ҳақида маълумот берилган эди.\nМазкур портал 2019 йил 9 январдаги «Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида» ги Президент фармонига асосан ишга туширилган. Платформанинг қулайликлари билан аҳолини яқиндан таништириш мақсадида Адлия вазирлиги вакили Фурқат Тожиев Kun.uzʼга батафсил маълумот берди.\nadvice.uz қандай қулайликларни тақдим этади?\nПлатформа барчага ҳар жойда онлайн тарзда бепул юридик маслаҳат беришни мақсад қилади. У орқали қуйидаги ҳуқуқий масалаларга ечим топиш мумкин.\n- меҳнат қонунчилиги;\n- чет элда ишлаш тартиби — миграция;\n- паспорт тизими;\n- оила муносабатлари;\n- уй-жой, коммунал хўжалик;\n- фуқаролар тадбиркорлиги;\n- ижтимоий ҳимоя масалалари;\n- соғлиқни сақлаш;\n- банк, солиқ масалалари;\n- транспорт соҳасидаги қонунчилик;\n- давлат хизматлари;\n- истеъмолчилар ҳуқуқларини ҳимоя қилиш;\n- таълим қонунчилиги;\n- суд-ҳуқуқ масалалари, ҳуқуқий ҳимоя;\n- мажбурий ижро бюроси, низоларни ҳал қилиш;\n- ҳарбий хизмат.\nЭнг муҳими, агар мурожаатчи ўзини қизиқтирган масала бўйича маълумот топа олмаса, онлайн-маслаҳатчи хизмати мавжуд. Ўша хизмат орқали бемалол малакали мутахассислар орқали саволларга жавоб олиш мумкин бўлади.\nҲозирда сайт яратилди, ҳуқуқий маслаҳатлар бериляпти. Лекин асосий муаммолар жойларда, ҳудудларда. Шунинг учун ҳар бир туманда www.advice.uz'нинг маслаҳат бюроларини ташкил этиш режалаштирилган. У ерга фуқаролар бевосита келиб, бепул ҳуқуқий маслаҳат олишлари мумкин бўлади.\nБундан ташқари, босқичма-босқич тарзда узоқ аҳоли бориши қийин бўлган ҳудудларни ҳам қамраб олиш мақсад қилинган. Яқин келажакда ҳар бир инсон ҳуқуқий муаммолар ечимини ўз маҳалласидан чиқмасдан туриб топиш имконияти яратилади.\nБуюк Британия андозасидаги платформа\nҲар томонлама қулай платформа яратиш учун чет эл тажрибаси ўрганилди. Ва мақсадни амалга оширишда Буюк Британиянинг Citizens Advice тармоғи андоза қилиб олинди.\nCitizens Advice – бутун Буюк Британия бўйлаб фаолият юритадиган 316та мустақил хайрия ташкилотларидан иборат тармоқ бўлиб, у фуқароларга бепул ҳуқуқий маслаҳат беради. Тармоқ 1939 йилда ташкил этилган, ҳозирда унда 7000 нафар ходим ва 22 мингдан ортиқ кўнгилли волонтёрлар фаолият юритади.\nШундан келиб чиқиб, Британиянинг Тошкентдаги элчихонаси билан ҳамкорликда Citizens Advice тизимининг Ўзбекистондаги аналоги www.advice.uz сайти орқали фуқароларга бепул ҳуқуқий маслаҳат бериши тизими яратилди.\nҲуқуқ соҳасига оид барча мавзулар қамраб олинганми?\nПлатформа мундарижасини яратишда давлат ташкилотлари, Халқ қабулхоналарига энг кўп келаётган мурожаатларнинг мазмуни таҳлил қилинди, одамларни кўпроқ қайси масалалар қийнашидан келиб чиқилди.Хусусан, меҳнат, таълим, оила, солиқлар, ижтимоий ҳимоя, соғлиқни сақлаш, давлат хизматлари ва бошқа шу каби соҳалар бўйича керакли маълумотлар жойлаштирилди.\nwww.advice.uzʼда юридик шахслар фаолияти, жумладан юридик шахслар тадбиркорлиги ҳақида маълумотлар мавжуд эмас ва бу йўналишда келиб тушган саволларга жавоб берилмайди. Яъни портал асосан жисмоний шахсларга тааллуқли масалалар бўйича тезкор ҳуқуқий маълумотларни қамраб олган.\nАсосийси, бепул ва халқчил тилда\nБу ижтимоий лойиҳа даромад олишни мақсад қилмайди. Шу сабабли порталдан фойдаланиш мутлақо бепул. Бундан ташқари, у ерда жойлаштирилган маълумотлар қийин юридик ибораларда эмас, барча учун тушунарли, халқчил йўсинда баён қилинган, тили содда. Бунинг учун ҳуқуқшунослар билан бир қаторда филологлар жамоаси ҳам меҳнат қилган.\nШунингдек www.advice.uz да махсус чет элликларга эслатма деган бўлим мавжуд. Мазкур бўлимда Ўзбекистонга кириш, виза олиш, чиқиш, прописка, уй олиш, оилавий муносабатлар, меҳнат қилиш тартиби, таълим олиш каби масалалар ёритилган. Шунингдек, судда иш юритиш, даъво ариза киритиш, судда қатнашиш ва шу каби суд жараёни тартиби ҳам мавжуд.\nУшбу маълумотлар билан ўзбек, араб, хитой, испан, инглиз, француз, немис ва рус тилларида танишиш мумкин. Келгусида имконият ва таклифлардан келиб чиққан ҳолда бошқа тиллардаги шакли ҳам яратилиши мумкин.\nЯнгиликлар » Жамият » Advice.uz – энди ҳар ким ҳар ерда бепул юридик маслаҳат олиши мумкин\n12:27 Ўзбекистонда фуқароларга бепул маслаҳат берувчи веб-портал яратилади\n11:35 21 февралдан Адлия вазирлиги фуқаролар учун бепул юридик маслаҳатлар беришни ташкил этади\n21:20 Президент виртуал қабулхонаси: энди онлайн режимда саволларга жавоб олиш мумкин\n20:01 Юридик хизмат ёш ҳуқуқшуносларни жалб этмоқда


21 ОКТЯБРЬ – ЎЗБЕК ТИЛИГА ДАВЛАТ ТИЛИ МАҚОМИ БЕРИЛГАН КУН — Shahrisabzt.UZ\nShahrisabz tumani 19.10.2019 Mahalliy\nЎзбек тили мустақил давлатимизнинг байроғи, герби, мадҳияси қаторида турадиган, қонун йўли билан ҳимоя қилинадиган муқаддас давлат рамзи саналади. Шу жиҳатдан олиб қараганда, Давлат тили сифатидаги мақоми Конституциямизда алоҳида мустаҳкамлаб қўйилган.\n1989 йил 21 октбярда ўзбек тилига Давлат тили мақоми берилганди. Бугун мана шу тарихий воқеага роппа-роса 30 йил тўлди. Республикамизда «Ўзбек тилига Давлат тили мақомини бериш тўғрисида»ги Қонунининг қабул қилиниши мустақиллигимизга ташланган илк дадил қадам деб баҳолаш мумкин. Чунки, ўша таҳликали даврда халқ, миллат тақдири учун ўта аҳамиятга молик бўлган бундай қонуннинг қабул қилиниши осон кечмаган.\nШунинг учун ҳам бу ўз даврида том маънода оламшумул воқеа бўлган эди. Ахир ўзингиз бир ўйлаб кўринг-а, дунёга Беруний, Ибн Сино, Ал Хоразмий, Ал Фарғоний, Амир Темур, Мирзо Улуғбек, Алишер Навоий, З.М.Бобур сингари буюк сиймоларни етиштириб берган халқнинг тилига эътибор ҳаминқадар эди.\nИстиқлол йилларида ўзбек тилига эътибор батамом ижобий томонга ўзгарди, тилимиз тараққиётида муҳим ўзгаришлар юз берди. Энг қувонарлиси, ўзбек тилининг халқаро майдондаги обрўйи ошди ҳамда унинг бор гўзаллиги ва жозибаси тўла намоён бўла бошлади. Олимлар ва мутахассисларимиз томонидан ўзбек тилида илм-фан ва турли соҳаларга оид инциклопедия ва лўғатлар, дарслик ҳамда ўқув қўлланмалари яратилди. Масалан, бунга мумтоз адабиётимиз намуналари, 80 мингдан зиёд сўз ва сўз бирикмасини, фан-техника, саноат ва бошқа соҳаларга оид атамаларни, шеваларда қўлланиладиган сўзларни ўз ичига олган 5 жилдлик «Ўзбек тилининг изоҳли лўғати» яратилганлиги ижобий ишлардан бири бўлди. Буюк мутафаккирларимиз тилни миллатнинг руҳи, қиёфасига қиёслашади. Чунки, миллатнинг маданияти, илм-фан соҳасида эришган барча ютуқлари тили орқали намоён бўлади. Тил нафақат муомала воситаси балки юқорида айтганимизнингдек, халқнинг маднияти турмуш тарзи, тарихини ҳам ўзида ифодалайди. Шунинг учун ҳам барча даврларда миллатлар элатлар тилини ривожлантириш, уни софлигича сақлаб қолиш учун тинмай изланганлар. Биргина, буюк бобокалонимиз Алишер Навоийни оладиган бўлсак, унинг яратган асарлари ўзбек тилининг нақадар бойлигини дунёга тараннум этган. Ёки бўлмаса Амир Темур ҳукмронлиги даврида буюк саркарданинг бошқа давлатлар билан ўрнатган дипломатик муносабатлари тилимизнинг қудратини ўзига хос намоён этган.\nИнсон учун тил қайси миллатга мансублигини белгилаб берувчи омил саналади. Қачонки, инсон ўз тили билан фахрлана олса, ҳаётда ўзини бекаму-куст санайди.\nАлбатта, хорижий тилларни ўрганиш киши дунё қараши-ю тафаккурини кенгайтирибгина қолмай, унда ўзга тилларга ҳурмат ва эҳтиром руҳини шакллантиради. Барча тилларни тан олиш ва ҳурмат қилиш дунёда тинчлик ва барқарорликни таъминлайди.\nЮнесконинг тарқатган маълумотларига назар ташлайдиган бўлсак, бугун дунёда 6800 тадан зиёдроқ тил мавжуд бўлиб, уларнинг тенг ярми 8 та давлат Мексика, Индонезия, Камерун, Бразилия, Ҳиндистон, Хитой, АҚШ ва Россия ҳиссасига тўғри келаркан. Энг кўп тилли мамлакат сифатида Ҳиндистон тан олинган. Бу давлат аҳолиси 845 тил ва лаҳжаларда сўзлашаркан.\nСайёрамизда энг кўп аҳоли сўзлашадиган тил сифатида хитой, инглиз ва испан тиллари тан олинган. Биринчи ўнталикка ҳинд, бенгал, араб, партугал, немис, рус ва япон тиллари кираркан.\nТаҳлилчиларнинг фикрича, ҳозирда дунёда хитой ва инглиз тиллари фойдаланиш бўйича ўз мавқеини ошириб бормоқда. Фойдаланувчилар сони бўйича айни дамда инглиз тили етакчилик қилаётган бўлсада, XXI асрнинг ўрталарига бориб, хитой тили дунёга асосий тил бўлиб қолиши мумкин экан.\nХўш, тилни асраб қолиш учун энг аввало нима қилиш керак, деган савол туғилади. Бунинг учун фарзандларимиз онгига она тилимизни мазмун-моҳиятини болалигиданоқ чуқур сингдириб боришимиз зарур бўлади. Бола оиладаёқ ўз тилида тўғри сўзлашишни ўрганса, боғчада, мактабда бу борадаги билимларини янада бойитса унинг қалбида она тилига бўлган чексиз ҳурмат, эҳтиром туйғуси қарор топади.\nБадиий асарларни мутолаа қилиш ҳам ҳар биримизнинг сўз бойлигимиз ошишига олиб келади. Чунки, назм ва насрда ёзилган асарларимизни ижодкорларимиз, ўзбек тилининг имкониятларидан кенг фойдаланишганки, бу бизнинг сўзлашув маданиятимизни ривожлантиради.\nЎзбек тилининг имкониятлари ниҳоятда катта. Лекин, тилимиздан фойдаланишда баъзан оддий қоидаларга эътибор бермаймиз ва қонун талабларни бузиб қўямиз. Кузатишлармиздан келиб чиқадиган бўлсак, ҳар куни кўча-куйда кета туриб, бирор бир манзил, корхонага, ташкилот, савдо шунга ўхшаш тадбиркорлик фаолиятини кўрсатувчи сарлавҳаларга кўзингиз тушиб, кўнглингиз хира тортади. Уларнинг айримлари имло хато билан ёзилган бўлса баъзи бирлари ўзбек рус тиллари аралаш ифодаланган. Мана шундай сарлавҳаларни ёзишда, ўзбек тили лўғатидан фойдаланилса, рус тилидаги атамаларнинг ўзбек тилидаги таржимаси берилса, мақсадга мавофиқ бўлади.\nМазкур сана арафасида таълим муассасаларимизда турли ҳил тадбирлар ташкил этилмоқда. Бу яхши албатта. Аммо тил билан боғлиқ бундай тадбирларни доимо ўтказиб бориш йўлга қўйилса унинг аҳамияти самаралироқ бўлар эди.


Бағдодда БМТ қароргоҳининг портлатилишига оид тергов иши давом этмоқда. Хабарларга кўра, терговчилар портлаш қарогоҳнинг ироқлик қўриқчилари ёрдамида амалга оширилганини аниқлаганлар.\nБаъзи ахборот агентликлари, номларини ошкор этишни истамаган БМТ ва АҚШ вакилларига таянган ҳолда, қўриқчилар террорчиларга бино режасини берганларини айтганлар.\nМаълумотларга кўра, террорчилик актининг асосий нишони – БМТ вакили Сержио Виейра де Мелё бўлган.\nУнинг жасади бугун Женева, сўнг Францияга етказилади ва дафн этилади.